Mengapa Terlalu Sukar Untuk Kita Memaafkan Kesalahan Orang Lain?

Tragedi kebakaran maahad tahfiz Darul Quran Ittifaqiyah baru-baru ini telah mengundang pelbagai kritikan yang negatif terhadap pihak pengurusan dan pengendali. Individu paling teruk dihentam adalah pengetua maahad tersebut.

Ya, sekiranya berlaku insiden seperti ini, tersangatlah mudah untuk kita menyalahkan, kerana menyalahkan itu sesuatu yang sangat ringkas. Tak perlu usul periksa untuk menyalahkan.

Namun, perkara yang paling sukar, adalah untuk memaafkan. Mengapa perlu memaafkan, jika seseorang itu bersalah bukan?

Jika kita yang melihat ini terasa berat dan tersangat marah dengan tindakan 7 suspek itu, cuba bayangkan apa perasaan ibu bapa mangsa sendiri. Namun, tampil beberapa ibu bapa mangsa kebakaran tersebut, yang telah memaafkan suspek-suspek tersebut.

Antaranya adalah Puan Emmy Farizah Abd Aziz yang telah kehilangan dua puteranya, Azkar Abiedi F Zaska, 11, dan Azkar Dariemi, 8, serta anak saudaranya, Muhammad Afiq Haqimie Hairulizwan, 11. Beliau yang tersangat sedih redha dengan kehilangan anak-anaknya dan memaafkan mereka supaya tiada dendam.

Nasrun Mat Yusuf, 46, yang juga kehilangan anaknya Mohd. Nizamudin Nasrun, 13 berkata beliau memaafkan mereka dan mendoakan supaya Allah memberikan hidayah kepada mereka dan keturunan mereka. Namun beliau enggan berjumpa dengan ibu bapa suspek kerana beliau akan teringatkan arwah anaknya.

Manakala bagi Nor Azam, 42, abang kepada Mohd Yusuf, salah seorang tenaga pengajar di maahad itu yang turut terkorban, juga memaafkan suspek-suspek. Beliau mengatakan mereka tidak berniat untuk membunuh, hanya untuk menggertak. Beliau berharap ia menjadi pengajaran kepada remaja lain, dan ingin berjumpa dengan mereka untuk menasihati, jika berpeluang.

"Maaf" itu berasal dari perkataan al-'awfu yang bermaksud mengampunkan kesalahan orang lain, tanpa rasa benci, sakit hati atau balas dendam. Bagi sesuatu kesalahan, memaafkan adalah balasan yang terbaik.

إِن تُبۡدُواْ خَيۡرًا أَوۡ تُخۡفُوهُ أَوۡ تَعۡفُواْ عَن سُوٓءٍ۬ فَإِنَّ ٱللَّهَ كَانَ عَفُوًّ۬ا قَدِيرًا

Ertinya: ”Jika kamu melahirkan sesuatu kebaikan atau menyembunyikan atau memaafkan sesuatu kesalahan orang lain, maka sesungguhnya Allah Maha Pemaaf lagi Mahakuasa.” (Q.S. An-Nisa [4]: 149).

Antara contoh terbaik mengenai kemaafan adalah daripada penghulu manusia, Nabi Muhammad S.A.W. Baginda mempunyai sifat pemaaf yang tiada tandingan, namun jika ia berkenaan dengan Allah, baginda tidak memaafkan kerana memaafkan perbuatan tersebut seperti memperlecehkan hak-hak Allah.

Ketika berlakunya Perang Khaibar, Zainab binti Harits iaitu isteri kepada Salam bin Misykam (pemuda yahudi) telah memberikan paha kambing yang diracun kepada Rasulullah S.A.W.. Baginda kemudiannya mengunyah namun memuntahkan kembali kerana tidak menyukainya.

Bisyr bin Barra yang juga menjamah daging tersebut telah meninggal dunia tak lama kemudian. Baginda lalu berkata, "Sesungguhnya tulang ini memberitahuku bahawa ianya telah diracun."

Zainab kemudiannya dipanggil Rasulullah S.A.W dan telah mengakui tindakannya itu. Namun kerana kelapangan hati baginda, Zainab dimaafkan walaupun berniat jahat.

Pernah berlaku di mana malaikat menawarkan diri untuk menghempaskan sebuah gunung ke atas masyrakat jahiliah yang sering menyakiti dan mendustakan Rasulullah S.A.W.

Namun, baginda menjawab, "Aku dihantar sebagai utusan untuk berdakwah dan membawa rahmat, bukan untuk melaknati. Ya Allah, berikanlah petunjuk kepada kaumku, sesungguhnya mereka tidak tahu,".

Rasulullah S.A.W sendiri disakiti, dan cuba untuk dibunuh, tetapi masih mampu memaafkan, dan ibu bapa mangsa pun sudah memaafkan. Mengapa kita yang hanya terkesan dengan berita itu masih tidak mampu untuk memaafkan.

Penulis sedar, bukan mudah untuk memaafkan, namun, apakah dengan tidak memaafkan akan membawa kepada kebaikan? Memang benar Rasulullah S.A.W adalah seorang yang hebat dan kita hanya umat biasa, namun bukankah kita harus mencontohi peribadi baginda, dan bukan menidakkannya?

وَلَا يَأۡتَلِ أُوْلُواْ ٱلۡفَضۡلِ مِنكُمۡ وَٱلسَّعَةِ أَن يُؤۡتُوٓاْ أُوْلِى ٱلۡقُرۡبَىٰ وَٱلۡمَسَـٰكِينَ وَٱلۡمُهَـٰجِرِينَ فِى سَبِيلِ ٱللَّهِ‌ۖ وَلۡيَعۡفُواْ وَلۡيَصۡفَحُوٓاْ‌ۗ أَلَا تُحِبُّونَ أَن يَغۡفِرَ ٱللَّهُ لَكُمۡ‌ۗ وَٱللَّهُ غَفُورٌ۬ رَّحِيمٌ

Ertinya: “Dan janganlah orang-orang yang mempunyai kelebihan dan kelapangan di antara kamu bersumpah bahawa mereka [tidak] akan memberi [bantuan] kepada kaum kerabat [nya], orang-orang yang miskin dan orang-orang yang berhijrah pada jalan Allah, dan hendaklah mereka memaafkan dan berlapang dada. Apakah kamu tidak ingin bahawa Allah mengampunimu? Dan Allah adalah Maha Pengampun lagi Maha Penyayang.” (Q.S. An Nuur [24]: 22).

مَا نَقَصَتْ صَدَقَةٌ مِنْ مَالٍ وَمَا زَادَ اللَّهُ عَبْدًا بِعَفْوٍ إِلَّا عِزًّا وَمَا تَوَاضَعَ أَحَدٌ لِلَّهِ إِلَّا رَفَعَهُ اللَّهُ

Ertinya: “Tidaklah sedekah itu akan mengurangi harta. Tidak pula ada orang yang memberi maaf kepada orang lain, melainkan Allah akan menambah kemuliaannya. Dan tidak ada orang yang merendahkan diri kerana Allah, melainkan Allah akan mengangkat derajatnya.” (H.R. Muslim dari Abu Hurairah Radhiyallahu ‘Anhu).

Tersangat mudah untuk tidak memaafkan dan membalas dendam. Namun, memaafkan kesalahan bukanlah bermaksud kita lemah, tetapi kerana kita kuat dan matang untuk memahami sesuatu kesalahan itu.

Walaupun ia adalah perbuatan yang sangat terpuji, namun anda mempunyai hak untuk tidak memaafkan jika dizalimi. Kuasa di tangan anda. Namun sebelum itu, baca kisah yang berlaku di zaman Rasulullah S.A.W. ini terlebih dahulu.

Pada suatu hari, Rasulullah S.A.W tertawa seorang diri dan perkara itu terlihat oleh Saidina Umar lalu ditanyakan kepada baginda mengapa.

Maka Rasulullah S.A.W menjawab, "Ada dua orang umatku yang mengira hak-haknya, dan yang seorang berkata, "Ya Allah, berikanlah hak-hak aku yang dizalimi oleh orang itu.""

Lalu Allah S.W.T berfirman, "Berikanlah haknya yang telah engkau zalimi itu!".

Lalu orang yang dituntut itu menjawab dengan sedih, "Ya Allah, sesungguhnya sudah habis padaku segala kebaikan, dan tiada apa yang dapat aku berikan kepada orang ini,".

Orang yang menuntut itu kemudian berkata, "Jika begitu engkau mesti menanggung segala dosaku sebagai ganti,".

Ketika ini, Rasulullah S.A.W tidak dapat menahan kesedihan telah mengalirkan air mata, dan berkata, "Kemudian Allah S.W.T berfirman kepada orang yang menuntut itu, "Angkatlah kepalamu ke atas dan lihatlah syurga,".

Si penuntut lalu mendongak ke langit dan melihat syurga yang penuh dengan kota berlantaikan perak dan gedung indah daripada emas bertakhtakan intan permata, dan kemudian bertanya, "Apakah ini semua untuk nabi-nabi atau untuk orang syahid?".

Lalu Allah S.W.T menjawab, "Itu untuk sesiapa sahaja yang sanggup membayarnya,".

Kerana ingin tahu, si penuntut bertanya lagi, "Ya Allah, siapakah yang memiliki harta sebanyak itu yang mampu membeli syurgaMu yang sangat hebat itu?".

Dan Allah S.W.T pun menjawab, "Engkau pun dapat membayarnya, dengan memaafkan orang yang telah menzalimimu itu,".

Maka si penuntut itu berkata, "Kalau begitu, aku sanggup mengampuni dosanya terhadapku...".

Lalu Allah S.W.T berfirman, "Pimpinlah tangan orang itu bersama-sama ke dalam syurga itu,".

Rasulullah S.A.W kemudiannya bersabda, "Maka berbuat baiklah terhadap saudaramu sesama Muslim,".

Memang benar, sangat sukar untuk memaafkan, namun, jika seseorang itu tahu akan ganjaran yang diberikan, nescaya tiada siapa pun yang tidak mahu memaafkan kesalahan seseorang.

Berdasarkan kisah di atas, jika tidak memaafkan, si pesalah perlu memberikan kebaikan kepada si penuntut. Namun, yakinkah anda dengan kebaikan yang anda dapat itu mampu membawa anda ke syurga?

Atau, anda lebih yakin dengan janji Allah yang memberikan ganjaran syurga, jika memaafkan?

Maka, sama-samalah kita memaafkan kesalahan orang terhadap kita, ia tidak merugikan, malah lebih menguntungkan.


Floating Venice : Resort Mewah Bawah Laut Pertama Di Dunia Terletak Di Dubai

Itali merupakan salah satu lokasi pelancongan paling menarik di dunia. Bandar Venice pula, antara salah satu tarikan popular di Itali yang dikatakan tempat yang wajib dilawati sekurang-kurangnya sekali seumur hidup.

Namun, bagi yang tak berkesempatan untuk ke Eropah, tak lama lagi anda boleh menikmati keindahan Venice, bukan di Itali, tetapi di Dubai. Pemaju dari Timur Tengah sedang membangunkan Venice di Dubai, yang diberi nama "Floating Venice".

Ia dibina di The Heart of Europe, sekumpulan pulau di The World Dubai, bersama 6 pulau yang lain iaitu Main Europe, Sweden, Germany, Monaco, St Petersburg dan Switzerland.

Ia yang akan menjadi replika bandar Itali popular dilengkapi dengan terusan serta gondola, membuatkan anda benar-benar seperti di Venice. Menelan kos belanja AED 2.5 billion atau RM2.856 billion, projek oleh Kleindeinst Group ini akan menjadi destinasi terapung 5 bintang pertama di dunia.

Resort yang akan dibina benar-benar menyerupai Venice, termasuklah dataran terkenal Piazza San Marco. Tak cukup dengan itu, Floating Venice ini juga akan dilengkapi dengan kabin, bar, kolam renang, spa, kedai dan restoran bawah laut yang menjadi tarikan utama pelancong seluruh dunia.

Resort 4 tingkat ini direka dengan memuatkan 414 kabin (180 daripadanya di bawah laut) yang mampu untuk menampung 3,000 tetamu dan Floating Venice boleh diakses melalui beberapa cara termasuklah dengan bot, pesawat laut dan juga helikopter. Anda boleh pilih untuk menikmati kawasan sekitar sama ada dengan berjalan kaki, atau menaiki gondola.

Festival dan perayaan tradisional penduduk Venice juga akan diadakan bagi menaikkan "mood" sebenar di Venice.

Projek yang bakal siap pada 2020 ini disempurnakan dengan penanaman 4,000 meter persegi batu karang di sekitar resort ini, bertujuan untuk menambahkan lagi kehidupan marin dan terumbu karang menjadikan ia lokasi terbaik untuk bergambar.


8 Orang Paling Kaya Di Dunia Yang Tak Habiskan Pelajaran Di Universiti

Pendidikan boleh diperoleh di mana-mana sahaja dan tidak tertakluk kepada apa-apa syarat, lebih-lebih pada zaman teknologi ini. Sama ada di universiti, kolej, politeknik, rumah mahupun di jalanan, pelajaran boleh diperolehi jika kita mahu.

Tidak menamatkan pelajaran di peringkat universiti, tidak bermaksud anda gagal, apa yang penting adalah anda tahu apa yang anda minat dan mahukan, dan bekerja keraslah mengejar cita-cita anda.

iluminasi.com ingin berkongsi 8 individu paling kaya di dunia yang tidak menamatkan pelajaran di universiti.

Beliau merupakan antara pengarah paling terkenal di dunia. Beliau juga merupakan antara salah seorang paling kaya di Hollywood.

Selepat tamat sekolah menengah, beliau memohon untuk memasuki sekolah perfileman di Universiti Southern California. Namun ia ditolak disebabkan gred beliau yang kurang memuaskan. Beliau kemudian diterima masuk ke California State University.

Ketika sedang belajar, beliau bekerja sebagai pelatih tak berbayar di Universal Studios di bahagian penyuntingan. Beliau kemudian diberi peluang untuk menghasilkan filem pendek, yang mana ditulis dan arahkan sendiri, bertajuk Amblin'.

Ia berjaya menambat hati Naib Presiden Universal Studios dan diberikan kontrak 7 tahun bersama Universal Studios membuatkan beliau berhenti daripada belajar di universiti.

Ia menjadikan Steven Spielberg sebagai individu termuda mendapat kontrak jangka masa panjang bersama Universal Studios.

Jenama Ralph Lauren adalah antara jenama pakaian paling terkenal dan terkemuka di dunia. Ia merupakan hasil idea kreatif pengasasnya, Ralph Lauren. Beliau lahir di Amerika Syarikat dalam sebuah keluarga imigran dari Rusia. Beliau sejak kecil bercita-cita untuk menjadi kaya, dan mula bekerja dalam bidang pakaian sejak usia remaja.

Ralph kemudian menyambungkan pelajarannya di Baruch College (City University of New York) dalam bidang perniagaan, selepas tamat sekolah menengah. Namun beliau berhenti daripada belajar dan menyertai pasukan tentera selepas 2 tahun di kolej tersebut.

Seterusnya Ralph bekerja di sebuah syarikat tali leher sebagai jurujual ketika berusia 28 tahun.

Kerana segala ideanya ditolak oleh syarikat yang beliau bekerja, akhirnya Ralph menubuhkan Ralph Lauren Corporation pada tahun 1967.

Dan kerana minatnya terhadap sukan, beliau menamakan pakaian lelaki pertama yang dihasilkannya sebagai "Polo". Kini Polo Ralph Lauren terkenal di seluruh dunia.

Ramai yang mengenali nama Dustin Moskovitz sebagai rakan sebilik Mark Zuckerberg yang membantu membina laman sesawang Facebook ketika sama-sama belajar di Universiti Harvard.

Setelah 2 tahun menyambungkan pelajaran di Universiti Harvard dalam bidang ekonomi, beliau berpindah ke Palo Alto menyertai pasukan Facebook mengembangkan syarikat tersebut. Namun pada tahun 2008, Dustin meninggalkan Facebook dan mengasaskan syarikat perisian komputer, Asana, bersama Justin Rosenstein.

Berdasarkan 2.3% saham yang dipegangnya dalam Facebook, pada Mac 2011, Dustin menjadi billionaire ke-2 termuda dalam sejarah, menurut Forbes.

Paul Allen merupakan rakan baik Bill Gates, yang juga merupakan rakan zaman persekolahan. Selepas tamat sekolah di Lakeside School, Paul yang mendapat markat penuh bagi SAT (markah untuk masuk ke kolej) iaitu 1600. Beliau diterima masuk ke Washington State University, kemudiannya berhenti daripada universiti selepas 2 tahun untuk bekerja sebagai programmer di Honeywell.

Paul kemudiannya bekerjasama dengan rakannya Bill Gates dan menubuhkan Microsoft pada tahun 1975, yang kini menjana keuntungan RM358 billion setahun. Paul Allen juga merupakan pengasas dan CEO syarikat Vulcan Inc.

Paul meninggalkan Microsoft pada tahun 1982 kerana masalah kesihatan yang serius. Pada Jun 2017, kekayaan Paul Allen merupakan manusia ke-46 paling kaya di dunia.

Michael Dell merupakan pengasas dan CEO kepada syarikat Dell Technologies, antara salah satu syarikat infrastruktur teknologi terbesar di dunia. Michael Dell menyambungkan pelajaran di University of Texas dalam bidang perubatan. Ketika itu, beliau memulakan bisnes secara tak langsung, dengan menjual peralatan menaiktaraf komputer peribadi, di biliknya di asrama.

Michael mula menyedari bahawa banyak wang dapat dijimatkan dengan menjual komputer terus kepada pembeli, daripada mereka membeli terus dari kedai.

Berbekalkan modal RM4,200 daripada simpanan beliau, Michael Dell menubuhkan syarikat "PC's Limited" pada tahun 1984. Beliau menjual komputer dengan harga yang lebih murah daripada kedai-kedai yang dihasilkan sendiri dengan memasang komponen-komponen menjadi sebuah komputer.

Pendapatan Dell Technologies pada tahun 2016 adalah RM258 billion, dan nilai kekayaan Michael Dell menjadikan beliau individu ke-37 terkaya pada Februari 2017.

Larry Ellison terkenal sebagai pengasas bersama dan CEO Oracle Corporation. Larry melanjutkan pelajaran di University of Illinois selepas tamat sekolah menengah. Namun disebabkan ibunya meninggal dunia, beliau telah berhenti belajar.

Larry kemudiannya meneruskan pelajarannya semula di University of Chicago, dan ia hanya bertahan selama 1 semester sahaja sebelum beliau sekali lagi berhenti. Ketika di University Chicago, beliau mula mengenali rekabentuk komputer buat kali pertama.

Pada 1970-an, Larry bekerja dengan syarikat Ampex Corporation di mana beliau membina pangkalan data untuk CIA yang diberi nama "Oracle". Dan pada tahun 1977, beliau mengasaskan Oracle bersama-sama Bob Miner dan Ed Oates.

Tak perlu diperkenalkan lagi nama ini. Ramai yang sudah mengetahui cerita Mark Zuckerberg melalui filem "Social Network". Mark mula menggunakan komputer dan menghasilkan perisian komputer sejak usia muda lagi. Individu yang bertanggungjawab mengajarnya dalam bidang ini adalah bapanya yang mengajar Atari BASIC Programming.

Mark kemudian diajar secara persendirian oleh David Newman, sorang pembina perisian komputer. Mark Zuckerberg melanjutkan pelajaran ke Universiti Harvard dan di situlah beliau mula-mula membina laman web yang dahulunya dikenali sebagai "The Facebook".

Setelah Facebook semakin berkembang, Mark berhenti dari Universiti Harvard ketika tahun kedua untuk meneruskan projek, yang kini mempunyai 2 billion pengguna di seluruh dunia.

Mark Zuckerberg kini merupakan individu ke-5 terkaya di dunia, dengan nilai kekayaan RM300 billion. Walaupun tak menamatkan pelajaranya, Mark menerima ijazah kehormat daripada Universiti Harvard pada 28 Mei 2017.

Berada di tangga pertama senarai ini tidak lain dan tidak bukan, manusia paling kaya atas muka bumi dengan kekayaan RM360 billion, Bill Gates. Bill Gates melanjutkan pelajaran ke Universiti Harvard pada 1973, selepas mendapat markah SAT 1590 (markah penuh 1600).

Bill Gates yang memilih kursus pra-undang-undang kemudiannya menyambung ijazah dalam komputer sains. Ketika berada di Harvard, beliau mengenali Steve Ballmer. Selepas 2 tahun di Harvard, Paul Allen meyakinkan Bill Gates supaya berhenti belajar untuk bekerjasama membina syarikat Microsoft.

Bill Gates membuat keputusan meninggalkan Harvard untuk Microsoft, manakala Steve Ballmer menghabiskan pelajarannya.

Steve Ballmer yang mempunyai ijazah, kemudiannya diambil bekerja di Microsoft oleh Bill Gates, yang tidak menamatkan pelajaran. Walaupun tidak menamatkan pelajaran, Bill Gates berkata, :

"Walaupun saya tidak menamatkan pelajaran dan bernasib baik mengejar kerjaya dalam bidang perisian komputer, namun mendapatkan ijazah adalah lebih selamat untuk mengejar cita-cita,".

Kini Microsoft merupakan antara syarikat paling berjaya atas muka bumi.

Nota : Perlu diingatkan, persamaan di antara mereka yang berjaya ini adalah mereka berhenti belajar dari universiti disebabkan ingin menggunakan bakat dan minat yang anda untuk mengejar kejayaan, bukan kerana malas. Kalau anda malas, itu lain cerita.


Fahami Jenis Acara Sukan Berbasikal Yang Dipertandingkan

Sebut sahaja sukan berbasikal, pasti kita akan teringat jaguh sukan berbasikal negara, Azizualhasni Awang yang kerap kali disebut sebagai Raja Keirin Dunia.

Bila kita sebut keirin tu, adakah kita faham apa sebenarnya yang dimaksudkan dan mengapa apabila Azizulhasni memenangi acara tersebut dikatakan satu pencapaian yang cukup besar?

Pertama sekali perlu kita fahami, asas sukan berbasikal ada dua iaitu acara pecut dan acara ketahanan. Kesemua acara berbasikal di kategorikan di antara dua kumpulan tersebut.

Untuk kali ini, kita akan melihat kepada acara pecut dahulu. Acara pecut dibahagikan kepada empat acara secara amnya; pecut, pecut Berpasukan, kejar-mengejar dan keirin, semuanya dianjurkan dalam trek lumba di velodrom.

Dalam perlumbaan 3 pusingan, pemenang adalah individu yang sampai pertama di garisan penamat.

Dalam perlumbaan 3 pusingan, 3 pelumba dari setiap pasukan akan memulakan perlumbaan pada bahagian yang berlainan.

Selepas tamat pusingan pertama, pelumba yang paling hadapan sekali akan mengundurkan diri dan seterusnya pelumba kedua, pada pusingan kedua.

Pada pusingan ketiga, pelumba yang tinggal dan menamatkan perlumbaan dengan masa paling pantas akan dinobatkan sebagai pemenang.

Dalam acara kejar mengejar individu, 2 pelumba akan memulakan perlumbaan di petak permulaan yang berlainan.

Objektifnya adalah untuk memotong pelumba lawan sebelum habis 3 pusingan. Jika berjaya, dia akan dikira sebagai pemenang. Jika pelumba gagal memintas lawan, pemenang akan ditentukan melalui kiraan masa.

Perbezaannya adalah taktik yang digunakan setiap pasukan di mana pelumba dalam pasukan akan bertukar-tukar tempat untuk memaksimakan stamina dalam perlumbaan 16 pusingan.

Pemenang akan ditentukan jika salah satu pasukan berjaya memintas lawannya atau kiraan masa yang lebih pantas akan diambil. Ketiga-tiga pelumba perlu melepasi garisan penamat kerana masa hanya akan dihentikan selepas tayar depan pelumba ketiga melepasi garisan penamat.

Keirin mendapat nama sedemikian kerana acara ini berasal dari Jepun sejak tahun 1948.

Keirin bermaksud "bulatan pertandingan" di mana pada awalnya dijadikan acara perjudian, sebelum diambil sebagai salah satu acara rasmi Sukan Olimpik pada 2000.

Dalam perlumbaan keirin, pelumba akan mengikut satu motor automatik yang digelarkan 'pacer' yang akan bergerak mengelilingi trek pada kelajuan yang dinaikkan setiap satu pusingan, sebelum mencapai had laju maksima 50km/h.

Pacer akan keluar dari trek dalam 700m sebelum garisan penamat dan pelumba akan memecut tanpa henti pada jarak tersebut untuk menjadi pemenang.

Pemenang ditentukan oleh siapa yang melintasi garisan penamat terlebih dahulu. 3 pelumba paling pantas dari setiap pusingan akan layak ke pusingan berikutnya sebelum perlumbaan keirin terakhir diadakan bagi menentukan pemenang utama.

Masyarakat Jepun gemar menggunakan sistem keirin ini, bagi berjudi memilih pemenang kerana perlumbaan basikal ini sangat sengit, hanya ditentukan pada waktu terakhir serta apa saja boleh berlaku pada penghujung perlumbaan - selepas pacer keluar.

Budaya berjudi menggunakan acara keirin ini berlangsung beberapa dekad, menjadi perniagaan yang mencecah trilion yen setahun serta mampu membuatkan sahabat karib bergaduh.

Itulah serba sedikit penjelasan tentang acara sukan berbasikal yang selalu kita sebut-sebut. Kami harapkan agar artikel ini dapat membantu anda memahami perbezaan di antara acara-acara pecut sukan berbasikal.


5 scam hartanah luar negara yang mungkin menjadi ikutan scammer Malaysia

Baru-baru ini negara gempar apabila ada seorang selebriti tempatan bergelar Datuk didakwa menipu kerana menawarkan skim pembelian rumah dengan harga mampu milik RM50,000.

Selebriti tersebut telah membuat laporan polis kerana mendakwa dirinya difitnah oleh sebuah laman Facebook terkemuka yang sering membongkarkan aktiviti-aktiviti scammer di Malaysia sehingga dia dikatakan mengalami kerugian teruk.

Kami bukan ingin mengulas lanjut tentang isu tersebut kerana ia masih dalam siasatan polis, namun apa yang kami ingin kongsikan adalah 5 lagi skim (atau scam?) hartanah yang tak masuk akal pernah berlaku di seluruh dunia:

Anda mesti mengenali Robert Ripley yang merupakan pengasas kepada "Ripley's Believe It or Not." Tahukah anda, beliau amat berminat dengan gunung berapi sehingga pernah cuba untuk membeli Gunung Berapi Paricutin di Mexico pada tahun 1945?

Beliau membuat tawaran kepada petani yang merupakan tuan tanah itu, namun transaksi pembelian tidak berjaya dibuat kerana kerajaan Mexico campur tangan dan menghalang Ripley.

Sehingga ke hari ini, pihak Ripley's masih berminat mencari gunung berapi untuk dibeli. Jika anda ada tanah gunung berapi untuk dijual, boleh hubungi mereka ya. (Sumber)

Pada tahun 1925, sebuah akhbar di Paris melaporkan tentang keadaan Menara Eiffel yang teruk dan bagaimana ia akan lebih menjimatkan kos kerajaan untuk merobohkannya daripada menghabiskan wang untuk membaiki dan membuat penyelenggaraan.

Artikel berita itu telah memberikan idea kepada seorang penipu terkenal yang berasal dari Czech beranama Victor Lustig. Dia telah membuat dokumen palsu yang menyatakan dia berjawatan Timbalan Ketua Pengarah Kementerian Pos dan Telegraf Perancis.

Kemudian Victor menjemput lima orang usahawan barangan logam ke sebuah hotel mewah dan memberitahu mereka yang pihak kerajaan telah memutuskan untuk merobohkan menara itu dan kesemua 7,000 tan besi akan dijual kepada pembida paling tinggi. Para usahawan logam itu yakin dengan kredibiliti dan pembentangan Victor dan mula membuat dokumen untuk membida sehinggalah Victor memilih bidaan usahawan bernama André Poisson.

Victor memberi maklumat kepada André bahawa sejumlah "bayaran tepi" akan memastikan kertas kerja syarikatnya terpilih untuk projek bidaan tersebut. André pun bersetuju membuat bayaran rasuah itu kepada Victor. Victor menghabiskan wangnya dengan berseronok di Austria sebelum pulang semula ke Paris untuk membuat penipuan yang sama buat kali kedua kepada pengusaha logam yang lain. Victor tahu yang kesemua mangsa penipuannya malu untuk membuat laporan kepada pihak berkuasa disebabkan kebodohan diri sendiri dan juga kerana kesalahan membayar rasuah.

Akhirnya nasib tidak menyebelahi Victor. Dia berjaya diberkas pada tahun 1936 dan meninggal dalam penjara 11 tahun kemudian. (Sumber)

Sejak pembinaan Jambatan Brooklyn pada tahun 1883, pelbagai skim penipuan telah dibuat untuk "menjual" jambatan itu kepada ramai orang. Salah seorang "jurujual" yang paling terkemuka ialah George C. Parker yang menyasarkan pelancong dan orang asing. Dia memberikan peluang untuk golongan ini membina pondok tol untuk mengutip bayaran tol di jambatan terkenal tersebut.

George mendakwa yang dia telah menipu sekurang-kurangnya dua mangsa setiap minggu dan berjaya memeras antara $50 hingga $50,000 daripada mereka.

Tidak puas dengan Jambatan Brooklyn, George mula meluaskan pasarannya dengan penjualan Patung Liberty, Makam Grant dan Muzium Seni Metropolitan.

Selepas banyak waran tangkap dikeluarkan ke atas George, dia berjaya diberkas dan mati dalam penjara pada tahun 1936. (Sumber)

Pada tahun 80-an, seorang lelaki bernama Dennis Hope telah bercita-cita untuk membina kerjaya dalam bidang hartanah. Semasa berangan sambil memandang ke luar tingkap, dia teringat bahawasanya Triti Luar Angkasa Bangsa-Bangsa Bersatu pada 1967 menyatakan tiada negara yang boleh memiliki bulan tetapi tiada syarat diletakkan untuk individu perseorangan.

Dia kemudian menulis sepucuk surat kepada Bangsa-Bangsa Bersatu menyatakan hasratnya untuk mendapatkan hak milik bulan secara mutlak namun suratnya tidak dibalas. Dalam suratnya, Dennis telah memperincikan maklumat hak miliknya dan juga rancangannya untuk mensubbahagikan tanah di sana untuk dijual.

Disebabkan tiada maklum balas daripada PBB, dia mula menjual tanah di bulan seluas 611 juta ekar. Pelanggannya termasuklah tiga orang bekas Presiden AS iaitu H.W. Bush, Ronald Reagan dan Jimmy Carter. Walaupun didesak oleh Institut Antarabangsa Undang-undang Angkasa untuk menghentikan skim tersebut, Dennis masih teguh dengan pendiriannya yang "memiliki" bulan dan mencari pembeli. (Sumber)

Selepas memegang watak sebagai pelancong Amerika yang ditipu oleh penipu Inggeris, aktor dari Scotland bernama Arthur Ferguson merancang satu skim untuk benar-benar menipu orang Amerika yang melawat London.

Selepas Perang Dunia Kedua, ekonomi agak rapuh di Britain. Jadi, pelakon itu telah menyamar sebagai ejen dari Pejabat Perdana Menteri yang ditugaskan untuk menjual beberapa mercu tanda terkenal London untuk membantu negara menyelesaikan masalah kewangan.

Hasil penyamarannya membuahkan hasil kerana dia berjaya menipu ramai pelancong asing. Harga yang biasa ditawarkan untuk Big Ben ialah $5,000, $30,000 bagi Tiang Nelson di Trafalgar Square dan wang pendahuluan sebanyak $10,000 bagi Istana Buckingham.

Selepas beberapa tahun merompak pelancong secara diam-diam, perbuatannya dihidu oleh pihak berkuasa selepas banyak aduan diterima oleh Kedutaan Amerika. Arthur kemudian segera berpindah ke Amerika Syarikat dan menyambung penipuannya di sana dengan menjual mercu tanda kebanggaan orang Amerika pula. Arthur berjaya ditahan pihak polis selepas cuba untuk menjual Patung Liberty dan dipenjarakan selama 5 tahun. (Sumber)

Apabila kita baca semua kisah scam seperti ini dan juga yang terjadi di Malaysia, mesti kita rasa seolah-olah mangsa ini hanya warga tua dari kampung atau orang yang tidak berpendidikan. Tapi tanggapan itu sebenarnya salah kerana orang muda yang berpendidikan tinggi dan berpangkat besar pun selalu juga menjadi mangsa penipuan.

Manakan tidak, Perdana Menteri Amerika Syarikat pun sanggup melabur untuk membeli tanah di bulan.

Maka, kita sebagai pengguna perlu sentiasa perlu berhati-hati sebelum membuat apa-apa pelaburan yang melibatkan wang - tidak kiralah dalam bidang hartanah, skim pelaburan atau apa jua bidang, dalam jumlah yang kecil mahupun besar. Buat semakan terlebih dahulu tentang ejen dan syarikat yang menjual serta galilah maklumat sedalam-dalamnya agar tidak menjadi mangsa seterusnya. Baca lanjut tips dan cara untuk mengelakkan diri daripada ditipu scammer.

Janganlah kerana ditawarkan harga yang murah dan faedah yang menarik, anda terus bersetuju menyerahkan wang simpanan secara membabi buta.


Kisah Gadis Russia Bermata X-Ray Yang Mampu Melihat Organ Manusia

Pada 1895, Willhelm Rontgen, seorang saintis dari Jerman telah berjaya menjumpai radiasi elektromagnetik berbentuk gelombang yang membolehkan manusia menangkap gambar organ dan tulang dalam badan manusia. Gelombang itu dinamakan sebagai X-Rays, yang kita guna pakai sehingga sekarang. Sinar X-Ray yang digunakan memerlukan peranti untuk menangkap gambar organ dalaman kita.

Tetapi bagaimana pula jika manusia dikurniakan mata yang mampu melihat seperti X-ray? Itulah yang berlaku pada tahun 1996, apabila seorang budak perempuan bernama Natasha Demkina dari Saransk, Mordovia yang terletak di Rusia. Semenjak berumur 10 tahun, Natasha menawarkan perkhidmatan untuk meninjau organ dalaman seseorang hanya dengan menggunakan matanya dengan harga $13 untuk sekali bacaan.

Natasha mampu melihat jika terdapat sebarang keganjilan dalam badan seseorang, jadi dia dapat mengetahui jika seseorang itu mengidap kanser, sakit jantung, tumor dan pelbagai lagi - kerana dia mengaku dirinya mampu mempunyai 2 jenis penglihatan; normal dan seolah-olah x-ray.

Selepas kisah ini tersebar luas, Natasha dijemput ke England melalui tajaan media tabloid Britain, The Sun. Melalui beberapa siri demonstrasi dan perbandingan di antara diagnosis beliau dan pakar-pakar perubatan, Natasha telah berjaya mengenalpasti retak yang berlaku pada tulang dan pin besi yang dipasang pada seorang wanita yang pernah mengalami kemalangan.

Walaupun begitu, terdapat juga beberapa kesalahan yang dilakukan oleh Natasha apabila diagnosisnya tersasar selepas beberapa orang yang diperiksanya didapati sihat selepas diperiksa dengan kaedah perubatan biasa.

Skeptikal dengan dakwaan-dakwaan ini, The Committee of Skeptical Inquiry atau CSICOP membawa Natasha ke Amerika sebagai tetamu, walhal tujuan sebenarnya adalah untuk mengesahkan kebenaran yang disebutkan Natasha. 3 orang pakar, Andrew Skolnick, Ray Hyman dan Richard Wiseman diberikan tanggungjawab mereka kajian untuk mengesahkan kebolehan Natasha.

Natasha diberikan ujian untuk mengenalpasti penyakit yang telah wujud dalam pesakit yang dilantik sebagai uji kaji. Pada ujikaji awal, Richard Wiseman menyamakan keputusan diagnosis Natasha sebagai sesuatu yang karut dan tidak ada asas, seolah seperti seorang tukang tilik menceritakan nasib pada pelanggan.

Pada ujian lebih mendalam, Natasha diminta untuk mengenalpasti 6 jenis penyakit yang wujud pada 7 orang peserta dengan satu peserta sihat sebagai peserta kawalan, dengan markah kelulusan sekurang-kurangnya 5 daripada 7. Natasha, hanya dengan menggunakan mata berjaya mengenal pasti 4 daripada 7 dan ini dijadikan alasan yang kebolehan Natasha itu tidak cukup kukuh terbukti.

Selepas menjalani ujian-ujian itu dan pulang ke Rusia, Natasha mengadu mengenai layanan yang diterima ketika dia di sana dan tujuan uji kaji tersebut dijalankan yang lebih mirip kepada membuktikan dia menipu.

Brian Josephson, seorang ahli fizik pemenang anugerah Nobel mengkritik keputusan yang dibuat oleh CSICOP kerana secara mudah menjatuhkan keputusan tidak benar pada kebolehan Natasha sedangkan Natasha sudahpun menunjukkan kebolehannya menerusi 4 jawapan yang betul.

Brian memberitahu peratusan untuk Natasha tahu tentang penyakit yang wujud dengan betul sebenarnya hanya 2%, menjadikan 4 daripada 7 jawapan betul adalah sesuatu yang signifikan.

Pada pendapat Brian, penilaian semula kebolehan Natasha perlu dibuat dan bukannya ditolak sebegitu saja namun pihak CSICOP menyatakan Natasha perlu melepasi kadar betul yang tinggi kerana nilai signifikan kajian yang ada kaitan dengan unsur paranormal, perlu dinaikkan.

Natasha dijemput oleh Professor Yoshio Machi dari Jepun untuk diuji kebolehan beliau. Prof. Machi mencipta nama sebagai seorang pakar penyelidik kebolehan luar biasa manusia dan kebolehan Natasha menjentik minat beliau.

Menggunakan 7 siri ujian, Professor Machi meminta Natasha mengenalpasti 7 masalah yang ada dalam badan peserta. Natasha berjaya mengenalpasti tanpa bantuan mana-mana pihak yang salah seorang peserta mempunyai kaki palsu, organ yang bukan ditempat asal dalam badan, seorang wanita yang mengandung awal, menceritakan rupa janin dalam perut seorang wanita dan juga masalah tulang belakang pada seorang pesakit lelaki. Apabila diminta melukis tulang belakang yang bermasalah itu, lukisan Natasha dilaporkan serupa dengan imej sinar x-ray.

Masih skeptikal, Professor Machi meminta Natasha memeriksa satu ekor anjing. Dengan memandang tapak kaki anjing tersebut, Natasha berjaya mengesan peralatan yang dipasang dalam kaki anjing tersebut selepas melihat kakinya.

Pada tahun 2005, Natasha Demkina dilaporkan sedang melanjutkan pelajaran di Semashko's Moscow Medical University. Kerajaan Rusia dilaporkan berminat untuk meneruskan ujikaji terhadap kebolehan Natasha selepas dia tamat belajar. Kisah Natasha telah diabadikan dalam pelbagai dokumentari, filem dan media yang kagum dengan kebolehan dirinya.


Ini Cara Penjajah Melemahkan Sesuatu Bangsa Yang Kuat Dan Bersatu Padu

Dalam artikel lalu iluminasi.com ada berkongsi bagaimana industri automotif Jepun dan Korea Selatan berkembang pesat di persada antarabangsa bukanlah dengan menidakkan penggunaan bahasa asing iaitu Bahasa Inggeris.

Ya, memang mereka mampu maju tanpa bahasa asing, malah bisu sekalipun juga mampu maju, kerana jati diri yang sangat hebat. Walaubagaimanapun, mereka masih tetap menggunakannya apabila tiba masanya, bagi membawa apa yang dijana di negara sendiri ke negara luar supaya ia tidak kelihatan sebagai jaguh kampung sahaja.

Apa yang mereka perlukan? Bahasa Inggeris. Ia membolehkan sesebuah negara mempunyai hubungan yang lebih luas dan mudah menerima maklumat antarabangsa. Hal ini secara tidak langsung mempercepat pembangunan.

Namun, disebalik penggunaan Bahasa Inggeris yang dilihat kian penting saban hari, kita haruslah bijak membezakan antara menerapkan penggunaan bahasa itu sendiri, dengan menjadikan nilai-nilai dan budaya Inggeris itu sendiri sebagai pegangan. Ia adalah dua perkara yang tersangat berbeza.

Itulah yang sebenarnya diharapkan oleh penjajah British ketika mereka menyebarkan taktik licik, supaya kita hilang jati diri dan rasa cintakan budaya sendiri. Antara budaya-budaya barat yang diterapkan dalam untuk merosakkan sesebuah masyarakat adalah pergaulan bebas, minum arak, kelab malam, dan banyak lagi.

Hal ini dibuktikan oleh ucapan Lord Macaulay, seorang ahli politik British yang bertanggungjawab memperkenalkan bahasa Inggeris dan konsep barat ke dalam sistem pendidikan di India. Ia menyebabkan terjadinya polisi Macaulayisma di India.

Dalam ucapan itu yang berlaku di Parlimen British pada 2 Februari 1835, beliau ada menyebut :

"Saya sudah menjelajah seluruh India, dan saya tidak bersua dengan seorang peminta sedekah pun. Tidak ada pencuri dalam negara yang kaya-raya ini. Nilai akhlak bangsa ini mulia. Rakyatnya berkemampuan tinggi. Pada fikiran saya kita tidak akan pernah mampu untuk menakluki negara ini, melainkan kita patahkan tulang belakangnya, iaitu warisan agama dan budayanya.

Saya mencadangkan, kita gantikan pegangan dan susunan pendidikan mereka yang berkurun itu dengan pendidikan British.

Sekiranya rakyat India ini sudah mula memikirkan bahawa pendidikan British yang asing itu lebih baik dan lebih agung daripada pendidikan mereka, maka mereka akan hilang harga diri dan budaya aslinya.

Mereka akan menjadi bangsa yang kita mahu, yang dapat kita kuasai seluruhnya."

Dari sini kita dapat melihat penerapan sistem pendidikan dan budaya barat oleh British sememangnya disengajakan, kerana mereka tahu sesuatu bangsa itu akan mengikut telunjuk mereka, jika mereka mampu menggantikan apa yang tersemat di dada dengan apa yang diajarkan mereka.

Bagi penulis, bahasa itu sendiri tidak salah untuk dipelajari, selagi ia memberikan manfaat kepada kita, lebih-lebih lagi di zaman serba canggih itu. Dahulunya bahasa digunakan sebagai alat untuk memesongkan jati diri seseorang, yang membuatkan Jepun langsung tidak mahu menggunakannya, selain daripada disebabkan oleh peristiwa Perang Dunia Kedua.

Namun kini ia bukan lagi sebagai alat jajahan, malah Jepun sendiri menggunakan bahasa Inggeris bagi mengembangkan sesuatu kebolehan, dan tidak sesekali mereka melupakan adat, budaya serta pegangan mereka.

Ambillah apa yang baik daripada budaya luar, tak kiralah daripada mana. Apa yang penting adalah kita masih mengekalkan pegangan agama dan nilai budaya. Nescaya kita akan menjadi satu negara yang tersangat hebat.


14 Fakta Pelik Dan Menarik Mengenai Mark Zuckerberg

Tidak perlu diperkenalkan siapa, pasti semua mengenali beliau. Sebelum ini iluminasi.com berkongsi pelbagai kisah mengenai pengasas Facebook Mark Zuckerberg.

Kali ini pula, iluminasi.com ingin berkongsi 14 fakta pelik dan menarik mengenai Mark Zuckerbeg.

Mark Zuckerberg dan rakannya Adam D'Angelo telah mencipta sebuah aplikasi muzik yang diberi nama "Synapse Media Player" yang mengesan muzik kegemaran pendengar dan menghasilkan playlis berdasarkan pilihan mereka.

Microsoft ingin mendapatkan aplikasi ini dan merekrut Mark, namun Mark dan Adam mempatenkan ciptaan mereka dan sambung pelajaran ke kolej.

Bapa Mark adalah seorang doktor gigi. Ketika berusia 12 tahun, Mark mencipta program yang diberi nama ZuckNet yang menghubungkan komputer di rumahnya dengan komputer di klinik yang mana akan memberitahu jika ada pesakit yang datang ke klinik.

Pernah tak anda fikir kenapa Facebook pilih warna biru sebagai warna tema?

Ia disebabkan Mark yang buta warna (merah dan hijau). Beliau memberitahu dalam satu temuramah, "Biru adalah warna paling kaya bagi saya, saya boleh lihat semua warna biru,".

Mungkin ramai yang dah tahu, tapi masih macam tak percaya. Mark memberitahu bahawa sasaran utamanya adalah menghubungkan dunia, bukannya wang.

"Kami bina servis bukan untuk buat duit, tapi buat duit untuk bina servis yang lebih baik," kata mark.

Mark juga akan mendermakan 99% daripada saham Facebooknya, yang kini bernilai RM189 billion kepada yayasannya iaitu Chan Zuckerberg Initiative yang bertujuan meningkatkan potensi manusia dan mempromosikan kesaksamaan dari segi kesihatan, pendidikan, penyelidikan saintifik dan tenaga.

Mark juga ada menyebut, "Kami tahu sumbangan ini adalah kecil jika mahu dibandingkan dengan sumber dan bakat-bakat telah bekerja untuk memperbaiki isu-isu ini, namun kami mahu lakukan apa yang kami mampu bersama-sama mereka,"

Mark bukanlah sentiasa genius dalam programming. Beliau bermula dari awal, dan pernah belajar programming daripada buku C++ for Dummies.

Ia merupakan satu kemahiran yang penting jika boleh berbahasa asing. Beliau berkata bahasa Mandarin tersangat susah, namun beliau belajar kerana ingin berkomunikasi dengan keluarga isterinya, Priscilla Chan.

Cara Mark dan isterinya Priscilla kali pertama bertemu sangat aneh dan seolah-olah tak masuk akal. Mereka bertemu ketika sedang beratur menunggu giliran menggunakan tandas di sebuah pesta di Universiti Harvard.

Selepas bertemu, mereka bercinta buat jangka masa agak lama, sehingga melangsungkan perkahwinan. Mereka bertemu pada tahun 2003 dan mengikat tali cinta 9 tahun kemudian pada tahun 2012. Ketika bertemu, Priscilla mengambil kursus perubatan di Harvard, dan kini beliau seorang doktor perubatan pediatrik.

Sepasukan 12 orang diberikan tugas untuk mengendalikan laman Facebook Mark Zuckerberg yang melakukan tugas seperti membalas komen, muat naik status dan ambil gambar Mark.

Mungkin anda tak pernah cuba, tetapi laman Facebook Mark Zuckerberg dan Priscilla Chan tidak boleh dihalang atau di-block oleh mana-mana pengguna. Jika anda cuba untuk block, mesej ralat akan terpapar, "Profil ini tidak dapat disekat ketika ini,".

Namun masalah itu telah diselesaikan dan kini anda sudah boleh block beliau.

Terlalu banyak tawaran yang diterima mark untuk membeli Facebook. Antaranya termasuklah dari NewsCorp, Myspace, Viacom, Yahoo, NBC, Microsoft dan Google. Namun, Mark masih waras dan kekal dengan keputusannya untuk tidak menjual.

Mark berasakan masanya sangat berharga dan tak patut dibuang begitu saja. Beliau membuat keputusan untuk tidak memikirkan baju apa yang mahu dipakai setiap hari dengan membeli baju yang sama. Harga setiap baju tersebut adalah sekitar RM1,200 hingga RM1,700 sehelai.

Walaupun bergaya casual, Mark pernah memakai tali leher setiap hari untuk setahun pada tahun 2009. Ia bertujuan menunjukkan Facebook benar-benar serius untuk berkembang menghadapi kemelesetan global.

Pada tahun 2012, Mark menerima kritikan panas daripada orang ramai kerana memberikan isterinya cincin kahwin yang bernilai RM105,000, walaupun kekayaannya ketika itu mencecah RM80 billion.

Baca kisah-kisah Mark Zuckerberg yang lain seperti Mark pakai baju yang sama setiap hari, rumah Mark lebih kecil dari Dato Aliff Syukri, gaji Mark RM4.20 setahun, Facebook untung RM4 billion sehari, kisah kehidupan sederhana Mark dan percintaan Mark dan isteri.


10 Fakta Menarik Mengenai Jalan Raya Di Korea Utara, Jalan Paling Lengang Di Dunia

Umum mengetahui mengenai kehidupan rakyat di Korea Utara yang sangat terhad. Mereka tidak diberikan kebebasan bergerak iaitu tidak boleh ke luar negera, tiada kebebasan bersuara, tiada kebebasan mendapatkan maklumat iaitu tidak dibenarkan menggunakan akses internet, serta tiada kebebasan beragama.

Segalanya ditentukan oleh pemimpin tertinggi, Kim Jong-Il. Disebabkan itu, hidup rakyat Korea Utara dikatakan menyeksakan dan tak ramai mempunyai kemudahan asas seperti kereta, membuatkan jalan raya di negara itu lengang.

iluminasi.com ingin berkongsi fakta mengenai jalan raya dan lebuh raya di Korea Utara.

Jalan raya atau lebuh raya di Korea Utara tidak mempunyai tol. Namun begitu, tiada siapa boleh meninggalkan Pyongyang tanpa izin daripada pihak berkuasa, termasuklah orang tempatan dan pengunjung.

Mereka juga kurang pengangkutan awam, membuatkan kemungkinan untuk melarikan diri menjadi rendah.

Lebuh raya di Korea Utara tersangatlah luas dan lebar. Dan disebabkan penggunaan kenderaan di lebuh raya yang tersangat sedikit membuatkan ia kelihatan lebih lapang. Keluasan lebuh raya ini mampu menjadi lokasi pendaratan pesawat.

Bagi lebuh raya di Korea Utara, adalah hampir mustahil untuk melihat kenderan di atas jalan raya walaupun ia hari yang sibuk.

Jalan raya di Korea Utara digunakan sebagai tempat melakukan aktiviti harian oleh penduduk tempatan. Mereka akan terkejut jika terlihat kenderaan melalui jalan-jalan tersebut. Antara aktiviti yang dilakukan oleh kanak-kanak adalah menjemur jagung di atas jalan raya.

Terdapat banyak lubang-lubang di atas lebuh raya, dan ianya dibaiki oleh pekerja lebuh raya. Namun, mereka seolah-olah tidak hiraukan keselamatan dengan melakukan kerja di tengah jalan, dan hanya meletakkan papan tanda betul-betul di lokasi membaiki jalan. Ini disebabkan tiada pengguna jalan raya.

Kenderaan yang kotor diharamkan untuk memasuki bandar Pyongyang. Bagi mereka yang telah menggunakan lebuhraya dan mendapati kenderaan mereka kotor, ia haruslah dibersihkan dan basuh terlebih dahulu.

Perjalanan menggunakan lebuh raya membolehkan anda melihat sendiri kehidupan sebenar rakyat Korea Utara di kawasan luar bandar, yang mana tersangat kurang pembangunan dan infrastruktur serta teknologi.

Terdapat blok batu yang sangat besar di sepanjang berdekatan dengan sempadan Korea Selatan. Ia dikatakan boleh digunakan untuk menghalang lebuhraya daripada kemasukan Amerika Syarika jika berlaku pencerobohan.

Terlalu ramai orang cuba untuk menahan kereta kerana ingin menumpang, namun mereka terpaksa menunggu untuk tempoh yang lama sehinggakan berjam-jam.

Apa yang menghairankan adalah kebanyakan papan iklan di Pyongyang adalah berkenaan dengan kereta, walhal penggunaan kereta adalah terlalu rendah.


Bagaimanakah Pekerja Asing Tanpa Izin Bangladesh 'Dilahirkan' di Malaysia?

Terdesak kerana kesempitan hidup, jutaan pekerja asing datang ke Malaysia. Dianggarkan seramai 4 juta pekerja asing berada di negara kita. Ada yang masuk secara haram, ada yang duduk selepas tamat tempoh kerana masih berhutang dengan ejen dan ada yang mengalami nasib lain yang tak kurang buruknya.

Yang pasti, jutaan pekerja ini yang majoritinya datang dari Bangladesh perlu melakukan kerja yang tidak ada orang mahu dan membawa untung besar pada majikan yang menggajikan mereka. Perkembangan ekonomi yang berlaku kerana kemasukan mereka nampaknya langsung tidak mengiktiraf kemahiran mereka yang akhirnya hanya dipandang hina oleh segelintir masyarakat kita.

Hari ini, kami ingin berkongsi apa yang warga asing Bangladesh lalui tanpa pembelaan, apabila mereka hadir ke Malaysia untuk bekerja. Semoga menjadi tauladan pada kita semua.

Perkara pertama yang disedari oleh majoriti pekerja asing yang hadir ke Malaysia adalah apa yang dijanjikan oleh ejen amat berbeza dengan apa yang dicanang sebelum itu. Kebanyakan dari mereka terpaksa menandatangani kontrak baru dengan gaji lebih rendah dan pelbagai persetujuan yang telah pun termeterai, dibatalkan sesuka hati. Ada juga kes ejen mencipta syarikat-syarikat yang tidak wujud yang menyebabkan pekerja itu tidak dibenarkan masuk.

Apabila seseorang pekerja Bangladesh yang datang secara sah pada mulanya ditipu, mereka tidak dibenarkan masuk ke Malaysia untuk bekerja. Walau bagaimanapun, sindiket penyeludupan pekerja ini akan menerbangkan mereka ke Jakarta (selalunya) sebagai pelancong, sebelum dibawa dengan kenderaan darat dan laut ke daerah Medan.

Selalunya seorang pekerja akan terpaksa menunggu di situ selama 2 minggu dengan ketiadaan makanan yang cukup serta dipukul jika melawan, passport disimpan sindiket dan telefon dirampas, sebelum diseludup masuk ke Malaysia sebagai pekerja asing tanpa izin melalui bot. Keadaan di dalam bot itu penuh dengan pekerja Bangladesh dan dikawal pekerja Indonesia yang berjaga.

Kebanyakan sindiket penyeludupan manusia ini jika dikejar dengan peronda laut Malaysia tidak akan berhenti dan akan mencari kawasan di mana sempadan kuasa peronda laut Malaysia tiada, sebelum percubaan itu diteruskan beberapa kali. Antara lokasi paling popular untuk menurunkan pekerja asing tanpa izin ini adalah di sekitar Melaka dan Kuala Selangor.

Ketika hampir ke destinasi, wakil sindiket akan meminta semua pekerja yang ada di dalam bot untuk terjun ke dalam laut sekitar dua kilometer daripada pantai, bagi mengelakkan kegiatan mereka ditangkap. Keadaan pantai yang berbatu serta berlumpur menyebabkan ada antara mereka yang cedera malahan meninggal dunia ketika peringkat ini, kerana ketiadaan makanan dan minuman semasa perjalanan dengan bot yang bertempoh 3 hari. Bagi mereka yang berjaya tiba ke pantai, wakil ejen memberitahu akan ada ejen lain yang akan menunggu mereka di pantai untuk menguruskan urusan pendaftaran pekerjaan....

....Tidak mengejutkan apabila tidak ada sebarang pihak pun yang menunggu mereka seperti yang dikatakan. Sindiket-sindiket itu hanya bertujuan untuk melepaskan tanggungjawab mereka supaya pekerja asing Bangladesh dapat masuk ke Malaysia. Yuran serta komisyen yang sudah dibayar di Bangladesh serta janji-janji yang diberitahu kini lenyap dan pekerja itu pun terbiar di Malaysia sebagai seorang pendatang tanpa izin.

Dalam keadaan tertekan dan ketakutan ini, kebanyakan pekerja asing tanpa izin Bangladesh ini akan mencari jalan untuk mendapatkan pekerjaan dan selalunya akan berlaku perjanjian kontrak antara mereka dengan ejen pekerjaan, walaupun mereka bukan pekerja sah. Dengan pendapatan purata RM30 ke RM40 sehari, mereka mampu mempunyai pendapatan RM1200 sebelum ditolak yuran bulanan ejen pekerjaan mereka sekitar RM300 yang perlu dibayar untuk satu tempoh tertentu, atas alasan komisyen mencarikan pekerjaan bagi mereka.

Pengalaman kebanyakan pekerja asing tanpa izin sebenarnya menjadi lebih buruk apabila majikan-majikan yang mengambil mereka bekerja langsung tidak mengendahkan status mereka sebagai pekerja tidak sah taraf. Apa yang lebih dipentingkan adalah ada pekerja yang bekerja sehinggakan kehidupan mereka sebagai pekerja yang melarat dan tinggal di dalam hutan atau khemah adalah tidak relevan.

Kehidupan seorang pekerja asing tanpa izin amat bergantung kepada di mana mereka mendapat pekerjaan. Selalunya, jika mereka bernasib baik mendapat pekerjaan dalam bidang pembinaan, komuniti mereka akan mempunyai masa yang cukup bagi membina sebuah penempatan untuk mereka semua. Selalunya komuniti ini akan dibuka di kawasan hutan yang tersorok namun berdekatan dengan tempat kerja mereka. Bagi mereka yang lebih malang nasibnya, ramai yang terpaksa tinggal di merata-rata tempat kerana khuatir nasib mereka ditangkap oleh pihak berkuasa.

Selepas projek tamat dan khidmat mereka tidak diperlukan lagi, komuniti yang sudah didirikan itu akan terpaksa ditutup atau berpindah ke tempat lain bagi mencari sumber rezeki.

Bagi mendapatkan pekerjaan baru, pekerja tanpa izin ini perlu 'melantik' atau memperbaharui kontrak mereka dengan ejen pencari kerja. Ini akan menambah semula durasi pembayaran komisyen ejen-ejen ini, yang seterusnya akan kembali mengikat semula pekerja Bangladesh ini dengan nasib sama - kerja teruk dengan gaji kecil serta hutang yang terpaksa dibayar. Inilah proses kehidupan mereka berulang kali.

Pasti ramai rakyat Malaysia yang memandang sinis golongan pendatang asing ini, tetapi sebenarnya majoriti antara mereka memang mengharapkan dapat datang ke Malaysia secara sah, kerana sudah pasti jalan yang bakal mereka tempuh lebih mudah. Namun oleh kerana desakan hidup serta kekurangan pengetahuan, ramai ahli masyarakat Bangladesh diperkotak-katikkan lalu diterajang masuk ke Malaysia seperti haiwan.

Atas sebab itulah program-program pemutihan yang kerap dilakukan kerajaan dilakukan, kerana hanya dengan program seperti itulah yang mampu membantu pekerja asing tanpa izin untuk didaftarkan secara sah serta menjaga hak mereka sebagai seorang manusia, yang patut dilayan dengan baik.

Kami berharap, atas apa yang dikongsikan dalam artikel, anda sekurang-kurangnya mampu menjumpai perspektif lain dalam menilai pendatang asing yang ramai di negara kita. Majoriti antara mereka terdesak dan teraniaya, jadi kongsikan apa yang anda belajar supaya mereka yang tidak tahu, tahu kenapa kita patut simpati pada nasib pekerja Bangladesh di Malaysia.


Apa Itu Inflasi Dan Bagaimana Ia Boleh Berlaku Yang Menyebabkan Kelumpuhan Ekonomi

Sebelum ini iluminasi.com berkongsi mengenai mata wang Zimbabwe yang musnah dan terpaksa menggunakan 9 mata wang asing, akibat hiperinflasi. Kali ini kami ingin berkongsi berkenaan inflasi dan faktor yang menyumbang kepada masalah ekonomi ini.

Memahami apa itu inflasi dan penyebab kepada berlakunya masalah ekonomi ini adalah penting bagi kita dalam meningkatkan kesedaran, untuk mengelakkannya daripada berlaku.

Secara amnya, inflasi bermaksud kenaikan paras harga umum. Agak mengelirukan kan? Untuk memudahkan pemahaman, inflasi bermaksud kenaikan harga terhadap kebanyakan barangan dan servis.

Harga bagi kebanyakan barangan seperti rumah, pakaian, makanan, pengangkutan, minyak dan macam-macam lagi harus meningkat dan berterusan bagi tempoh yang lama, untuk inflasi dikatakan berlaku dalam sesebuah ekonomi.

Jika hanya harga beberapa barangan atau servis sahaja yang meningkat, ia tidak semestinya berlaku inflasi.

Namun kadang-kadang tahap inflasi meningkat secara mengejut akibat peristiwa yang berlaku di luar kawalan pemerintah, termasuklah kesan pengangguran, nila mata wang yang jatuh serta ketidakstabilan politik.

Ia menjadi tanggungjawab kerajaan untuk menjalankan tugas dengan bijak bagi menentukan langkah menstabilkan harga.

Terdapat beberapa cara untuk mengukur inflasi, pertamanya adalah melalui Deflator Keluaran Dalam Negara Kasar (KDNK). Deflator KDNK adalah ukuran tahap harga baru bagi barangan yang dihasilkan dalam negeri, produk akhir dan servis dalam sesebuah ekonomi. Kaedah ini digunakan untuk mengukur harga inflasi atau deflasi bagi tahun-tahun tertentu.

Cara yang kedua adalah melalui penunjuk Indeks Harga Pengguna (CPI). CPI pula mengukur perubahan tahap harga sekumpulan produk pengguna. Sebagai contoh, jika anda biasanya membeli barangan setiap bulan menggunakan bakul, CPI digunakan untuk mengukur perubahan harga barangan bagi kesemua barang dalam bakul anda, bagi satu-satu tempoh. Dan perubahan peratusan tahunan pada CPI ini digunakan untuk mengukur inflasi.

Pendek kata, deflator KDNK digunakan bagi skala besar, dan penunjuk CPI digunakan mengukur skala kecil.

Terdapat 2 jenis inflasi, iaitu Inflasi Tarikan Permintaan dan juga Inflasi Desakan Harga. Kedua-dua inflasi ini menyebabkan peningkatan kepada tahap harga keseluruhan dalam ekonomi.

1. Inflasi Tarikan Permintaan. Ia berlaku apabila permintaan keseluruhan terhadap barangan dan servis dalam sesebuah ekonomi meningkat dengan mendadak dan lebih pantas daripada kemampuan pengeluaran barangan dan servis.

Ia biasanya berlaku ketika sesuatu ekonomi berkembang dengan pesat (pendapatan bertambah, perbelanjaan meningkat), atau disebabkan oleh peningkatan yang mendadak dalam pembekalan wang oleh bank pusat.

Peningkatan penggunaan wang dalam ekonomi (belian) meningkatkan permintaan terhadap barangan dan servis. Dalam jangka masa pendek, pengeluaran barang dan servis tidak dapat ditampung oleh pembekal, menyebabkan bekalan kekal di tahap yang sama.

Keseimbangan ekonomi akan berubah, menyebabkan harga barangan meningkat, dan seterusnya inflasi berlaku.

2. Inflasi Desakan Harga. Ia berlaku apabila harga proses pengeluaran sesuatu produk atau servis meningkat.

Walaupun perbezaan pada inflasi dinyatakan di atas kelihatan ringkas, namun secara realiti, dalam ekonomi sebenar, penyebab kepada perubahan tahap harga sangat rumit dan sukar untuk dikesan.

Jika berlaku inflasi, ia amat sukar untuk menghapuskannya. Pihak yang mengeluarkan wang (kerajaan) harus bersikap bijak. Sebagai contoh, jika berlakunya peningkatan terhadap permintaan, dan pihak bank pusat terus meningkatkan pembekalan wang, ia akan menyebabkan peningkatan harga barang, dan mengakibatkan inflasi.

Seperti dalam artikel lalu, anda boleh melihat rakyat Zimbabwe membawa wang menggunakan kereta sorong kerana terlalu banyak. Apakah penyebab berlakunya inflasi di Zimbabwe? Teruk sangatkah inflasi di Zimbabwe? Tinggi sangat kah harga barang ketika itu?

Hiperinflasi berlaku di Zimbabwe apabila kerajannya mula merampas ladang komersial pada tahun 2000. Ia menyebabkan pelabur asing melarikan diri, pengilangan terhenti, dan mata wang asing yang diperlukan untuk membeli barangan import mula berkurangan, menyebabkan harga naik mendadak.

Pada November 2005, inflasi di Zimbabwe meningkat sebanyak 400%, hampir 600% pada Januari 2006. Ia semakin melambung tinggi apabila kerajaan Zimbabwe mengumumkan bahawa mereka perlu membayar sebanyak USD221 juta kepada Tabung Kewangan Antarabangsa, bagi menampung tunggakan, yang mengancam keanggotaan Zimbabwe dalam organisasi tersebut.

Tiada penggunaan duit syiling di Zimbabwe ketika itu walaupun harga mempunyai sen. Tapi bila anda bayar, kedai akan membundarkan dan beri baucer kedai, atau lolipop. Anda akan mula sedar segala-galanya mahal.

Bukan sahaja barangan import menjadi mahal, malah semua barang termasuk barang keperluan asas termasuk gula, telur dan minyak masak. Menurut rakyat tempatan, pasaraya membeli barangan dari Afrika Selatan, menggandakan harga, dan jual kepada pengguna. Zimbabwe berubah menggunakan dolar Amerika, walaupun mata wang tersebut tidak banyak terdapat di Zimbabwe, jadi macam mana nak beli barang?

Rakyat masih terpinga-pinga dan mabuk hiperinflasi. Selepas hampir 10 tahun harga barang meningkat, daripada telur berharga 100 dolar Zimbabwe, kepada seribu, kemudian sejuta, dan 1 billion, dan perubahan harga itu tidak lagi disedari mereka.

Menurut salah seorang rakyat Zimbabwe, pada tahun 2008, pekerja akan berlegar di dalam pasaraya dengan pelekat harga di tangan. Mereka akan menukarkan harga barangan 3 hingga 4 kali dalam sehari.


Sejarah Hubungan "Love-Hate" Antara Musuh Ketat Bill Gates Dan Steve Jobs

Microsoft dan Apple adalah seteru utama. Dan pengasas kedua-dua syarikat gergasi ini juga tidak sependapat malah kerap bertelagah. Selama 30 tahun yang lalu, mereka bermula sebagai satu sekutu, kepada musuh yang sangat ketat. Namun, kadang-kadang mereka seperti kawan, dan kadang-kadang seperti lawan.

Namun, jika difikirkan, Apple tak mampu menjadi Apple seperti sekarang ini, tanpa Microsoft, dan begitu juga sebaliknya.

iluminasi.com ingin berkongsi sejarah hubungan "love-hate" di antara Bill Gates dan Steve Jobs.

Mereka berdua bukanlah sentiasa menjadi musuh. Ketika komputer Apple II dikeluarkan pada tahun 1977, Microsoft menghasilkan perisian bagi komputer tersebut. Dan Bill Gates selalu mengunjungi Cupertino, Los Angeles (HQ Apple) untuk melihat perkembangan Apple.

Steve Jobs mengunjungi Washington untuk berbincang mengenai kemungkinan Bill Gates mahu menghasilkan perisian Microsoft untuk komputer Apple Macintosh, pada tahun 1980. Ia kerana Microsoft mempunyai paparan antaramuka (GUI) yang sangat berevolusi ketika itu.

Bill Gates tidak menyenangi sikap Steve Jobs yang agak pelik. "Saya berasa sangat pelik, dan tak selesa apabila melawat Steve Jobs dan beliau berkata kami tidak perlukan awak dan kami melakukan kerja dengan baik," kata Bill Gates.

Bill Gates keliru dengan cara Steve Jobs seolah-olah "Kami tak perlukan anda, tapi kemungkinan kami akan perlukan anda".

Walaupun tak selesa dengan sikap Steve Jobs, pada tahun 1983, Bill Gates muncul dalam sebuah video "Dating Game" yang ditayangkan untuk pekerja Apple ketika pelancaran Macintosh. Bill Gates juga memuji komputer tersebut dengan berkata ia "benar-benar menangkap imaginasi manusia"

Untuk beberapa tahun pertama menghasilkan Macintosh, Microsoft dan Apple bekerjasama, dan Bill Gates bergurau bahawa beliau mempunyai lebih ramai pekerja bekerja untuk Macintosh berbanding Steve Jobs.

Pada tahun 1985, Microsoft mengumumkan pelancaran Windows versi pertama mereka. Ia menjadi permulaan keretakan perhubungan Bill Gates dan Steve Jobs. Steve Jobs yang berang, menuduh Bill Gates dan Microsoft merosakkan Macintosh, namun tidak diendahkan Bill Gates. Beliau merasakan Apple tak ada hak eksklusift terhadap idea paparan antaramuka.

Bill Gates tahu bahawa Apple mengambil idea paparan antaramuka tersebut daripada makmal Xerox PARC iaitu sebuah institusi penyelidikan. Mereka berdua mengagumi institusi ini. Mengenai dakwaan Steve Jobs itu, Bill Gates menjawab:

Bermula daripada itu, kedua-dua pengasas syarikat gergasi ini betul-betul menjadi seteru. "Mereka menghancurkan kami seboleh-bolehnya, kerana Bill Gates tak tahu malu," jelas Steve Jobs.

Bill Gates kemudian menjawab, "Jika Steve Jobs berkata begitu, beliau sendiri telah memasuki dunia hitam yang beliau sendiri cipta,".

Bill Gates berkata Steve sangat pelik, dan seorang manusia yang aneh. Namun beliau mengagumi bakat rekacipta yang ada pada Steve Jobs.

"Steve Jobs tak berapa tahu mengenai teknologi, tapi beliau mempunyai naluri yang hebat dalam kerjanya," kata Bill Gates.

Steve Jobs berhenti dari Apple pada tahun 1985 dan menubuhkan syarikat baru, NeXT. Meskipun beliau tidak lagi bekerja dengan syarikat musuh kepada Microsoft, namun hubungan mereka tetapi tegang.

Steve beranggapan jika NeXT tewas kepada Microsoft, kedua-dua syarikat tersebut akan berperang untuk jangka masa 25 tahun akan datang. Namun ternyata Microsoft tak dapat lagi dihalang, dan terus menjadi pelopor dalam bidang pengkomputeran.

Satu kenyataan panas dikeluarkan oleh Steve pada tahun 1996 dalam dokumentari "Triumph of the Nerds”, dengan berkata Microsoft menghasilkan produk kelas ketiga.

Pada hujung tahun 1990-an, Apple semakin merudum, dan CEO Apple ketika itu, Gil Amelio cuba untuk membeli NeXt dan membawa Steve kembali ke Apple. Namun Bill Gates cuba melakukan sesuatu. Bill Gates berkata kepada Gil Amelio:

Pada tahun 1997, Steve Jobs menjadi CEO kepada Apple. Ketika ini Bill Gates mendermakan wang sejumlah USD150 juta kepada Apple kerana Apple bergelut dalam masalah. Ia menamatkan kes mahkaman terhadap tuduhan ke atas Bill Gates yang mencuri idea Steve Jobs.

Di sebalik pertelingkahan mereka, Bill Gates dikatakan mengagumi Steve Jobs walaupun mereka tak sependapat. Beliau menghantar e-mel dalaman kepada staf Microsoft yang memuji Steve, ketika Apple memperkenalkan iTunes. Dan Bill sekali lagi menghantar e-mel, ketika iPod diperkenalkan pada tahun 2001, yang berbunyi:

Steve Jobs masih tak puas hati dengan Microsoft lebih-lebih lagi selepas Steve Ballmer mengambil alih tugas CEO pada tahun 2000. Steve berkata Microsoft sudah tidak berkuasa, mereka menjadi tak relevan dan berasakan tak ada perubahan akan berlaku selagi Steve Ballmer yang berkuasa.

Ketika Bill Gates mengumumkan untuk keluar dari Microsoft pada tahun 2006 dan fokus pada Bill & Melissa Gates Foundation, Steve berkata, "Bill adalah seorang yang tiada daya imaginasi dan tak pernah cipta apa-apa. Jadi saya rasa beliau lebih selesa dan patut buat kerja amal, daripada terus dalam dunia teknologi,".

Walaupun tegang, kedua-dua manusia hebat ini sangat menghormati antara satu sama lain. Mereka muncul di atas pentas bersama-sama dalam satu konferens pada tahun 2007. Ketika itu Bill berkata, "Kalau boleh saya mahukan citarasa yang ada pada Steve,".

Steve pula pernah berkata, "Saya sangat kagum dengan syarikat yang Bill bina, ia sangat menakjubkan. Saya juga gembira bekerja dengannya. Beliau sangat pintar, dan pandai buat kelakar,".

Bill Gates berkata selepas kematian Steve, "Saya hormati Steve, kami dapat bekerja bersama. Kami mendorong antara satu sama lain, walaupun sebagai pesaing. Apa yang Steve kata terhadap saya, langsung tak mengganggu fikiran saya,".

Dan kita patut bersetuju kedua-dua individu ini telah menghasilkan legasi yang sangat hebat, Steve Jobs membina Apple sebagai antara syarikat paling bernilai di dunia, dan Bill Gates pula adalah orang terkaya di dunia.


5 Negara Barat Ini Tidak Membenarkan Rakyatnya Minum Arak Secara Terbuka; Sama Seperti Malaysia

Polemik meminum minuman keras di negara kita nampaknya tidak akan berpenghujung sampai bila-bila. Dengan wujudnya pihak yang mendesak kerajaan untuk melonggarkan undang-undang yang mengawal selia segala hal berkait dengan minuman keras dan satu pihak lain yang nampaknya mahu alkohol diharamkan terus, jalan tengah yang diambil oleh pihak kerajaan kita nampaknya akan terus diuji dari semasa ke semasa.

Walaupun begitu, jika dibandingkan dengan negara lain, negara kita sebenarnya agak longgar juga larangannya berbanding beberapa negara di bawah yang kita pasti tidak menyangka, mengamalkan peraturan yang lebih ketat tentang pengambilan minuman beralkohol di tempat awam.

Berikut adalah 5 negara yang mempunyai peraturan lebih ketat berbanding Malaysia dalam hal berkaitan alkohol.

Berpunca daripada sejarah lama negara itu yang mengalami banyak masalah berkaitan arak dan kes yang melibatkan individu mabuk, Norway melarang rakyatnya minum di tempat terbuka yang mampu dilihat orang. Namun jika ditangkap ketika sedang minum oleh pihak penguatkuasa, tidak adalah tindakan berat diambil. Hanya minuman akan disita dan dibuang oleh pihak penguatkuasa tempatan.

Kerajaan Russia hanya membenarkan pengambilan alkohol di dalam premis yang dilesenkan untuk jualan. Bermula pada Mac 2013, jualan minuman beralkohol dihentikan pada jam 11 malam sehingga 8 pagi keesokannya. Setiap kesalahan akan dikenakan denda di antara 500 rubles sehinggalah 1500 rubles.

Di Kanada, hanya Quebec sahaja membenarkan minuman keras di tempat awam. Selebihnya diselia melalui peraturan ketat yang hanya membenarkan pengambilan minuman alkohol di kediaman atau premis yang menjualnya. Di beberapa daerah tertentu, jika anda ditangkap sedang menikmati minuman keras di tempat awam, anda akan diminta membuang minuman tersebut dan diberikan amaran lisan.

Kebanyakan negeri di Sepanyol mula melarang pengambilan minuman keras di tempat awam. Selain itu, budaya Botellon yang diamalkan oleh anak-anak muda berkumpul untuk minum juga dibanteras dengan pengenalan pelbagai bentuk undang-undang melarangnya. Kerajaan Sepanyol mengenakan sekatan kepada pengambilan alkohol di tempat-tempat awam, tetapi membenarkan pembelian arak oleh remaja di bawah 16 tahun, jika dia ditemani ibu bapa.

Negara yang terkenal dengan sambutan St.Patrick's Day ini sebenarnya cukup tegas dengan pengambilan alkohol di tempat awam. Polis mereka juga cukup cekap melakukan rondaan untuk mengawal perkara ini. Premis-premis yang dibenarkan menjual alkohol hanya di pub-pub atau restoran yang dibenarkan, sama seperti di Malaysia dengan had masa jualan dan waktu tamat operasi yang hampir serupa.

Itulah 5 negara barat yang selalu kelihatan seperti agak toleran tentang isu alkohol ini, namun sebenarnya cukup ketat peraturan dan larangan mereka, malahan kebanyakan larangan yang diperkenalkan juga hampir serupa dengan apa yang kita laksanakan di negara kita sendiri.


Kisah Biskut Kering Berharga RM 85,000

Adakah anda seorang peminat biskut kering? Biskut berbentuk segi empat sama, berlubang-lubang, ada yang kosong dan ada yang diselaputi butiran gula.

Biskut kering yang dicicah dengan air teh atau kopi, walaupun ringkas, tapi sangat menyelerakan terutamanya jika kita menikmatinya di petang hari yang hujan. Ia juga dikenali sebagai biskut mayat di sesetengah tempat. Ia merupakan snek yang murah dan mudah untuk disediakan apabila tetamu datang ke rumah kita secara tiba-tiba.

Persoalannya, sanggupkah anda membayar 85,000 Ringgit Malaysia untuk sekeping biskut kering yang tidak seberapa ini?

Jangan terkejut. Walaupun biskut kering ini kelihatan sama sahaja seperti biskut kering lain ini sebenarnya mempunyai satu keistimewaan.

Biskut segi empat sama bersaiz 3.5 inci keluaran Spillers and Bakers dan dinamakan Pilot ini sebenarnya datang dari survival kit daripada salah satu bot keselamatan dari kapal Titanic yang tenggelam pada 14 April 1912 selepas melanggar bongkah aisberg ketika dalam perjalanan dari Southampton ke New York. Tragedi ini menelan nyawa 1,500 penumpang dan anak kapal dan menjadi sejarah pilu di dalam industri perkapalan.

Biskut ini telah dijumpai oleh James dan Mabel Fenwick, penumpang di atas kapal RMS Carpathia yang bergegas ke lokasi tragedi Titanic untuk kerja menyelamat selepas menerima isyarat kecemasan dari kapal yang hampir karam itu. Seramai lebih kurang 700 penumpang dan anak kapal berjaya diselamatkan oleh RMS Carpathia dalam misi berkenaan. Tiada biskut yang seumpanyanya dijumpai lantas menjadikan biskut ini satu-satunya yang terselamat dari tragedi tersebut.

Biskut ini telah dijual dalam suatu acara lelongan oleh Henry Aldridge & Son Auctioneers di Devizes, Wiltshire dan telah dibeli oleh seorang pengumpul dari Greece.

Sehingga ke hari ini, biskut yang hanya diperbuat dari tepung dan air ini telah mencapai usia 105 tahun dan kekal utuh seperti asal.


Sejarah penciptaan komik yang tidak diketahui ramai

Komik seperti gila-gila,ujang,doraemon,pedang setiawan,dewata raya,dragon ball,slam dunk dan pelbagai jenis lagi pernah mewarnai kehidupan kanak-kanak,remaja serta juga di kalangan dewasa pada era 80an dan 90an dahulu. Pada zaman ini kebanyakan orang boleh membaca komik secara online yang terdapat dalam pelbagai versi. Komik online yang paling popular adalah dari Jepun dan ia dikenali sebagai manga. Kebanyakkan penerbit filem telah menggunakan watak-watak adiwira dari komik untuk difilemkan. Boleh dikatakan perubahan evolusi terhadap watak komik dapat dilihat dari kemunculannya di komik sehingga ianya difilemkan.

Pasti ramai yang ternanti-nanti untuk melihat watak adiwira dari dua buah syarikat gergasi iaitu Marvel Comics dan DC Comics. Watak-watak seperti Batman,Superman,Spiderman,Iron Man,X-Man,Captain America dan pelbagai lagi superhero yang disukai ramai ini semuanya telah difilemkan. Filem yang dihasilkan untuk watak superhero ini adalah amat menarik untuk ditonton. Walaupun filem superhero ini sangat popular pada masa ini, namun ia sebenarnya mempunyai peminat dari bermulanya kewujudan komik tersebut.

Namun, siapakah orang pertama yang mencipta buku-buku komik dan bilakah ia dicipta? Para pengkaji mendapati bahawa komik yang tertua di dunia adalah bertajuk The Adventures of Obadiah Oldbuck yang diterbitkan di Eropah pada tahun 1837. Walaupun ia kelihatan seperti buku bergambar namun para pengkaji sepakat menganggap ianya sebagai buku komik yang pertama. Pengarang buku tersebut adalah Rudolphe Topffer yang berasal dari Switzerland yang secara meluasnya dianggap sebagai perncipta cerita bergambar dan komik berjalur.

Buku komik Amerika yang pertama adalah Funnies on Parade yang diterbitkan pada tahun 1933. Ia menjadi satu trend dan telah menyebabkan ramai penerbit yang membuat komik berjalur pada akhbar harian. Tidak lama kemudian permintaan terhadap komik sangat tinggi, ramai kartunis yang bercita-cita untuk menghasilakan karya yang gempak. Ia tidak mengambil masa yang lama untuk industri buku komik yang baru berkembang itu menjadi kegilaan ramai orang. Zaman kegemilangan buku-buku komik ini bermula dengan watak pertama dalam Action Comics #1 pada tahun 1938 iaitu watak Superman yang dihasilkan oleh Jerry Siegel dan Joe Shuster.

Superman merupakan watak buku komik yang paling dikenali sepanjang masa, Superman merupakan komik yang sangat popular dan memberi inspirasi kepada karyawan lain untuk mencipta pelbagai watak dengan mempunyai pelbagai kuasa. Penggemar buku komik seterusnya boleh membaca buku komik yang memaparkan watak Captain America, Batman, Green Lantern, Wonder Woman, Flash,Captain Marvel dan pelbagai lagi setelah kemunculan komik Superman.

Pada Perang Dunia ke 2, jualan buku komik meningkat secara drastik. Dari komik tersebut ramai orang yang boleh mendapatkan cerita inspirasi untuk menewaskan pihak musuh. Pada waktu itu harga komik adalah murah dan buku komik paling laris semasa peperangan ada Captain America.

Buku komik sememangnya masih popular sehingga hari ini. Buku komik yang lama ataupun klasik boleh menjadi sangat berharga dan bernilai. Tahukah anda bahawa komik Action Comics #1 yang membawa watak Superman merupakan komik yang paling berharga di dunia. Pada tahun 2014, salinan komik klasik tersebut dijual pada harga lebih daripada 3 juta dollar. Itu merupakan harga komik yang paling mahal di dunia.


10 Negara Dengan Kelajuan Internet Paling Pantas Di Dunia

Kelajuan internet paling pantas pernah dicatatkan di dunia adalah 32 TBps atau 32,000,000 Mbps. Ia dihasilkan oleh penyelidik di Eindhoven University Technology di Belanda, dan University Central Florida, menggunakan serat multi-modal. Ia bukan satu ujian, sambungan internet ini diukur pada fiber berukuran 1 kilometer.

Dengan kelajuan ini, anda hanya memerlukan 0.03 milisaat untuk memindahkan filem bersaiz 1GB, atau 1TB dalam masa 0.03 saat. Jika itu belum cukup hebat, cuba bayangkan, 32TBps adalah jumlah keseluruhan trafik yang melalui internet di seluruh dunia, pada waktu puncak. Dah ternganga tak?

Bagi Malaysia, purata kelajuan internet adalah sepantas 8.9 Mbps. Sebanyak 52% daripada keseluruhan kawasan di Malaysia mempunyai kelajuan internet melebihi 4 Mbps, 4% melebihi 10 Mbps dan 0.9% melebihi 15 Mbps

iluminasi.com ingin berkongi 10 negara dengan purata kelajuan internet paling pantas di dunia.

Walaupun Amerika Syarikat dikatakan sebagai antara negara termaju, dan negara yang menghasilkan individu hebat dalam bidang teknologi, namun tahun 2017 merupakan kali pertama negara ini berada dalam senarai 10 negara dengan internet terlaju.

Kelajuan 18.7 Mbps merupakan peningkatan sebanyak 22% dari tahun sebelumnya iaitu 15.3 Mbps. Kawasan yang mempunyai akses internet terpantas di Amerika Syarikat adalah Washington DC dan diikuti dengan Delaware dan Massachusetts.

Berada di tangga ke-9 adalah Denmark yang mana purata kelajuan internetnya menurun sedikit daripada suku ke-4 tahun 2016, kepada 20.1 Mbps. Liputan internet di Denmark merupakan antara yang terbaik di dunia, dengan 94.3% daripada seluruh kawasan di negara ini mempunyai akses internet dengan kelajuan melebihi 4 Mbps pada tahun 2015.

Negara yang wajib ada dalam senarai yang melibatkan teknologi adalah Jepun. Jepun merupakan sebuah negara yang sangat produktif dan sangat mementingkan disiplin.

Pada tahun 2017, purata kelajuan internet di Jepun meningkat sebanyak 11% daripada tahun 2016, daripada 18.1 Mbps. Jepun adalah negara dengan internet ke-4 terpantas di Asia.

Walaupun merupakan jiran Malaysia, namun purata kelajuan internet di Singapura adalah 4 kali ganda lebih laju. Peningkatan YoY (tahun ke tahun) kelajuan internet Singapura adalah yang tertinggi, iaitu sebanyak 24% daripada tahun 2016, menjadikan kelajuannya daripada 18.2 Mbps kepada 20.3 Mbps.

Ia menjadikan antara negara terkaya di dunia ini sebagai negara ke-7 di dunia dan ke-3 di Asia dengan internet terpantas.

Selain menjadi pendahulu dalam bidang pendidikan yang terbaik di dunia, Finland juga merupakan negara dengan akses internet terpantas di dunia. Sebanyak 15% peningkatan kelajuan daripada tahun 2016 kepada tahun 2017, menjadikan kelajuannya sepantas 20.5 Mbps.

Finland juga merupakan di kalangan negara terbaik disebabkan oleh tahap keusahawanan rakyatnya dan juga kualiti hidup yang tinggi.

Switzerland adalah negara yang menduduki tangga pertama senarai negara terbaik di dunia 2017 dengan servis kewangan yang maju dan sektor pembuatan berteknologi tinggi. Ia tidak terlepas untuk tersenarai antara negara dengan purata kelajuan internet paling laju di dunia.

Pada tahun 2017, kelajuan 21.7 Mbps merupakan peningkatan sebanyak 16% daripada tahun 2016.

Negara ke-4 di dunia, dan ke-2 di Asia dengan purata internet terpantas adalah Hong Kong. Hong Kong juga merupakan antara negara dengan sekatan penggunaan internet terketat di dunia.

Namun ia tak menghalang negara mengalami peningkatan kelajuan internet sebanyak 10% menjadikannya sepantas 21.9 Mbps pada tahun 2017.

Negara yang mempunyai ekonomi yang stabil dan progresif, Sweden, berada di tangga ke-3 senarai ini. Pada tahun 2016, Sweden berada di tangga ke-4 senarai ini, namun mengalami peningkatan sebanyak 9.2%, lantas memintas Hong Kong.

Kelajuan purata internet Sweden pada tahun 2017 adalah 22.5 Mbps.

Berada di tangga kedua senarai ini, dan pertama di Eropah, adalah jiran kepada Sweden iaitu Norway. Seperti Sweden, Norway juga telah naik satu tangga pada tahun 2017 yang mana ia berada di kedudukan ke-3 pada tahun 2016.

Peningkatan sebanyak 10% membawa kepada purata kelajuan internet Norway menjadi 23.5 Mbps.

Negara K-Pop ini mengungguli carta negara dengan purata kelajuan internet paling pantas di dunia, iaitu 28.6 Mbps, jauh meninggalkan Norway di tangga kedua. Anda pasti tidak terkejut Korea Selatan sebagai negara dengan internet paling laju. Ia dibuktikan dengan teknologi yang sangat ke hadapan, membuatkan apa sahaja mudah menjadi tular di Korea Selatan.

Dan juga, Korea Selatan merupakan satu-satunya negara dalam senarai ini, yang mengalami penurunan kelajuan internet, iaitu sebanyak -1.7%. Namun, ia masih tetap berada di kedudukan pertama, dan selama 3 tahun berturut-turut sejak tahun 2015.


6 Pembelian Paling Mahal Di Dunia Pernah Dibuat Oleh Billionaire

Jika ditakdirkan anda bangun pagi esok menjadi seorang billionaire, apakah benda pertama yang anda akan beli? Rumah besar? Kereta mewah? Pesawat peribadi? Shopping sampai? Ke angkasa lepas?

Pasti anda tak dapat nak fikir, kerana terlalu banyak yang berada di fikiran. Berikut adalah antara 6 pembelian termahal yang pernah dibuat oleh individu bergelar billionaire.

Ikan jerung dianggap sebagai antara pemangsa yang paling dahsyat atas muka bumi ini. Namun ia tidak menjadi penghalang untuk dimilik bagi mereka yang mampu untuk mendapatkannya. Pada tahun 2007, seorang pengurus dana lindungnilai, Steven Cohen, telah membeli seekor "tiger shark" yang telah mati dengan harga RM33.6 juta. Spesis ikan jerung ini mampu membesar sehingga panjang 5 meter.

Steven yang mempunyai nilai kekayaan RM50 billion ini kemudiannya meletakkan ikan jerung tersebut ke dalam tangki alkohol bagi mencegah ikan tersebut daripada rosak. Tak masuk akal beli ikan yang dah mati dengan harga begitu, tapi duit terlalu banyak dah tak tahu nak buat apa.

Penerbangan adalah cara paling pantas untuk seseorang itu sampai ke sesuatu tempat. Jika disuruh membuat senarai apakah barangan yang akan dibeli jika menjadi billionaire, pesawat peribadi pasti akan tersenarai.

Ia kerana pesawat peribadi membolehkan anda ke mana-mana sahaja tanpa perlu melalui proses-proses seperti membeli tiket dan menunggu. Bagi billionaire dari Rusia, Alisher Usmanov, beliau juga tidak perlu susah payah, kerana memiliki antara pesawat peribadi yang terbesar dan termahal di dunia.

Alisher telah membeli pesawat Airbus A340-300, dengan harga RM1.47 billion, yang merupakan pesawat peribadi terbesar di Rusia dan Eropah.

Berapa yang anda belanjakan untuk memotong rambut? RM10? RM20? Tak kiralah berapa pun harganya, biasanya ia tidak akan melebihi RM50 bagi lelaki. Dan adalah tidak normal untuk anda belanjakan wang yang banyak, untuk sesuatu yang sekecil ini, dan perlu dilakukan hampir sebulan sekali.

Namun ia tidak menjadi masalah bagi Sultan Brunei, yang membelanjakan wang yang sangat banyak, hanya untuk mendapatkan potongan rambut kesukaan beliau. Sultan Brunei merupakan antara manusia terkaya di dunia dengan kekayaan RM84 billion.

Beliau biasanya akan menerbangkan stylistnya, Ken Modestou dari London sejauh 11,276 kilometer ke Brunei menaiki Singapore Airlines, hanya semata-mata ingin memotong rambut beliau. Bagi memastikan kesihatan Ken terjaga, beliau diberikan suite peribadi, mengelakkan terdedah kepada penumpang lain yang memungkinkan Ken dijangkiti selesema babi.

Malah, Ken kadang-kadang akan ke Brunei setiap 3-4 minggu. Harganya? RM85,000 bagi setiap sesi. Beliau sudah berkhidmat dengan Sultan Brunei selama 16 tahun. Dan apa yang peliknya, Ken hanya RM170 bagi setiap sesi potong rambut di London, yang sudah dikira mahal.

Anda rasa berbaloi tak? Cantik sangatkah potongan si Ken ni sampai mahal begini. Potong rambut sekali boleh beli kereta cash.

Jika Alisher membeli antara pesawat peribadi termahal di dunia, lain pula cerita ini. Salah seorang manusia terkaya di dunia, Richard Branson, yang juga pengasas syarikat Virgin Group, telah membelanjakan RM840 juta untuk membina sebuah kapal angkasa yang mampu memuatkan 8 orang penumpang untuk ke angkasa lepas.

Tujuannya adalah menggabungkan pelancongan, dengan minat terhadap angkasa lepas, membolehkan sesiapa yang ingin melihat sendiri suasana di angkasa lepas. Namun, dikatakan mereka yang ingin menaiki kapal angkasa ini harus membeli tiket yang berharga RM840,000 untuk seorang.

Jam merupakan antara satu ciptaan manusia yang paling tua di dunia. Pada zaman dahulu, orang-orang mengagak masa dengan berpandukan matahari dan bulan. Kemudiannya teknologi semakin berkembang dan jam tangan tercipta, sehinggalah jam pada telefon pintar.

Namun, bagi Jeff Bezos, pengasas Amazon yang juga merupakan manusia ke-2 terkaya di dunia, telah membelanjakan wang sebanyak RM176 juta untuk membina sebuah jam. Jam tersebut sedang dibina di dalam sebuah gua di Texas. Lebih menarik, jam ini dikatakan akan bertahan untuk jangka masa 10,000 tahun.

Di tangga pertama senarai ini, adalah pembelian yang dilakukan oleh manusia terkaya di dunia. Ya, Bill Gates. Umum tahu bahawa Bill Gates merupakan seorang ulat buku yang akan membaca sebanyak 50 buah buku setahun.

Mungkin minatnya terhadap buku terlalu menggunung, Bill Gates telah membeli sebuah buku dengan harga RM130 juta pada tahun 1994, yang bersamaan dengan RM211 juta pada 2017.

Mengapa terlalu mahal? Buku tersebut adalah hasil nukilan Leonardo Da Vinci, dan merupakan sebuah jurnal saintifik yang diberi nama "Codex Leicester". Buku tersebut mempunyai 72 muka surat, yang telah diterbitkan pada tahun 1510.

Buku ini memberi gambaran mengenai pemikiran pelukis, saintis dan ahli fikir Renaissance itu. Ia mengandungi ilustrasi yang menunjukkan hubungan antara seni, sains dan kreativiti proses saintifik.

Pasti ia sangat berharga kerana ia dibeli dengan harga yang tak masuk akal. Buku tersebut kini disimpan di rumah Bill Gates.


Tabiat Minum Arak Daripada Perspektif Agama Buddha, Kristian dan Hindu

Minuman keras atau beralkohol gemar diminum oleh golongan bukan Islam di negara kita. Negara kita pula tidak mengenakan banyak sekatan kepada mereka untuk mengamalkan corak hidup sedemikian dan larangan kebanyakannya dikenakan pada bentuk pengiklanan, jualan dan premis perniagaan yang dibenarkan apabila bercerita tentang minuman alkohol ini.

Kita semua sudah memahami apa perspektif Islam tentang minuman alkohol. Islam amat jelas dan mudah difahami melarang sekeras-kerasnya penganutnya mengamalkan tabiat ini, tetapi bagaimana pula dengan tiga agama lain paling besar di Malaysia, iaitu agama Buddha, Kristian dan Hindu?

Apa pandangan asas agama-agama lain tentang tabiat minum arak ini?

Agama Hindu sangat menitik beratkan cara hidup seseorang yang digelarkan sebagai Pancha Seela, yang terkandung 5 jenis perbuatan yang sepatutnya dielakkan oleh pengikut cara hidup Hindu iaitu berjudi, melacurkan diri, berbohong, membunuh orang lain dan meminum minuman beralkohol.

Walaupun begitu, terdapat kelonggaran yang diberikan bergantung kepada pecahan-pecahan fahaman dalam penganut Hindu. Secara amnya, penganut Hindu percaya alkohol mampu membuatkan seseorang itu hilang kawalan diri dan perkara yang paling dituntut dalam Hindu adalah untuk seseorang itu hidup dengan minda yang sedar serta mampu mengawal dirinya.

Penganut Hindu sedar keburukan pengambilan alkohol tetapi tidak ada larangan yang spesifik seperti Islam. Dalam agama Hindu, terdapat 5 kategori peringkat minuman keras bermula dengan gudasambandha iaitu sejenis arak ringan yang diperbuat daripada tebu, madhukam iaitu arak yang diperbuat oleh anggur, kaivaram iaitu todi kelapa, thaalajam iaitu todi tulen dan paishtikam yang mewakili minuman bir, wain, wiski dan lain-lain.

Sesetengah fahaman mereka membenarkan pengambilan berdasarkan kategori peringkat tertentu, bergantung kepada cara hidup yang mereka amalkan.

Larangan meminum arak wujud dalam Buddhism menerusi The Fifth Precept of Buddhism yang berbunyi "saya bersetuju untuk menghindarkan diri saya dari alkohol dan arak, yang akan menyebabkan saya hilang kawalan diri." Dalam bahasa Inggerisnya - "I undertake the rule of training which consists in abstention from drink and drugs that cloud the mind."

Agama Buddha sangat menitik beratkan seseorang itu senantiasa berada dalam keadaan sedar. Pengambilan alkohol mampu membuatkan seseorang itu hilang kesedaran dan rasa kasih sayang yang dia ada, selari dengan tuntutan sains yang membuktikan alkohol mengurangkan daya kognitif seseorang serta mampu membuatkan seseorang hilang pertimbangan.

Begitupun, pandangan penganut agama Buddha berbeza-beza dalam isu larangannya secara keseluruhan. Pandangan Buddha tentang arak agak fleksibel dan hanya perlakuan minum keterlaluan sehingga mabuk dan menyusahkan orang lain, adalah perbuatan yang ditegah.

Cabang Thevarada dalam Buddha menganggap the fifth precept sebagai satu larangan berbentuk penuh dan melarang penganutnya minum sebarang bentuk minuman alkohol, sementara dalam cabang Mahayana pula, minum minuman beralkohol dianggap sebagai satu dosa kecil.

Di kalangan penganut sendiri berbeza-beza pendapat mereka tentang pengambilan alkohol oleh penganut agama Kristian, walaupun banyak panduan tentang larangan alkohol disebut dalam Bible. Secara asasnya, mabuk itu sendiri adalah satu perbuatan dilarang menerusi beberapa ayat dalam Bible contohnya Deuteronomy 21 ayat 20 atau Ecclesiastes 10 ayat 1.

Antara larangan paling kuat menerusi 1 Corinthians 5 ayat 11; "Dan dengan ini aku berpesan jauhilah mereka yang mengaku dirinya pengikutku, tetapi dia seorang yang melakukan seks tidak bermoral, tamak, penyembah berhala, penyebar fitnah, mabuk dan penipu. Jauhilah sehinggakan elakkan makan dengan mereka."

Kebanyakan paderi Kristian tidaklah mengatakan minum minuman alkohol itu salah, namun potensi untuk berlakunya kejadian buruk selepas minuman alkohol itu yang ditakuti mereka. Kisah Paul the Apostle yang diceritakan melalui Romans 14 ayat 14-21 menjelaskan yang beliau sendiri memilih untuk mengelakkan minuman yang mampu membuatkan dia lemah atau apa saja perbuatan yang mampu melemahkan tubuhnya.

Setiap penganut Kristian percaya tubuh badan mereka dipinjamkan oleh Jesus dan membenarkan badan diracuni dengan alkohol adalah satu tindakan yang tidak selari dengan tuntutan agama mereka.

Begitulah serba sedikit penerangan ringkas berkenaan isu alkohol dan arak di kalangan penganut agama-agama paling ramai di Malaysia, selepas Islam. Jika dilihat, jelas kebanyakan agama di Malaysia mendidik pengikutnya supaya menjauhkan diri dari minuman yang memabukkan.

Ini kerana risiko yang mampu timbul selepas seorang itu mabuk dan hilang kawalan diri, mampu membahayakan bukan setakat dirinya, malahan mungkin juga boleh melibatkan orang lain.

Sebagai penutup, saya kongsikan yang sebagai orang Muslim, minuman seperti arak ini memang ditegah secara jelas dalam Islam. Setiap umat Islam dididik dengan satu pandangan yang mudah tapi membawa satu maksud yang cukup besar: arak atau sebarang minuman yang memabukkan, adalah punca kepada kejahatan.


9 Inovasi Kreatif Oleh Pasaraya Yang Memudahkan Pengguna

Membeli-belah adalah satu keperluan manusia bagi meneruskan kelangsungan hidup. Namun, ia dapat dipermudahkan lagi dengan inovasi oleh penyedia servis beli-belah, terutamanya pihak pengendali pasaraya.

iluminasi.com ingin berkongsi 9 idea kreatif oleh pasaraya yang memudahkan pengguna untuk berbelanja.

Pasaraya ini mengambil inisiatif yang sangat bijak dengan menyediakan pek untuk diberikan kepada gelandangan. Kadang-kadang kita mahu membantu, namun agak leceh ini membeli barangan satu persatu.

Jadi, pasaraya ini telah menyediakan keperluaan asas yang diperlukan gelandangan yang memudahkan anda untuk membeli dan memberikan kepada mereka. Ia secara tak langsung memudahkan anda membantu mereka yang kurang bernasib baik.

Jika anda seorang yang suka merancang dan mengehadkan perbelanjaan, troli ini sangat sesuai untuk anda. Kadang-kadang kita terlalu asyik berbelanja dan ketika hendak membayar barulah menyedari jumlah harga yang perlu dibayar.

Troli ini mempunyai kalkulator yang memudahkan anda membuat pengiraan jumlah harga yang anda perlu bayar, sekaligus membuatkan anda tak berbelanja lebih. Tak perlu lagi gunakan telefon pintar anda untuk membuat pengiraan.

Pasti semua orang pernah melalui situasi ini. Anda hanya mahu melihat barangan di pasaraya, atau mahu mencari sendiri apa yang dikehendaki, tiba-tiba didatangi pembantu pasaraya yang asyik bertanya, seolah-olah mengganggu privasi anda untuk berbelanja.

Sebuah pasaraya di Korea Selatan mengambil pendekatan bagi membuatkan pengguna lebih selesa berbelanja dengan menyediakan dua jenis bakul, iaitu bakul yang menunjukkan anda perlu bantuan, dan tidak.

Biasanya kita tak tahu produk di pasaraya sama ada segar atau tidak, terutamanya buah-buahan. Kadang-kadang kita terbeli buah yang terlalu mudah, dan yang hampir rosak.

Pasaraya ini memudahkan pengguna mengetahui jangka hayat produknya dengan meletakkan label yang lebih jelas, memudahkan pengguna membuat pilihan.

Sering kali kita terlihat warga emas mengalami kesukaran membaca apa yang tertulis pada pek produk, sama ada harga, bahan-bahan atau jenama. Bagi memudahkan warga emas berbuat demikian, troli ini dipasangkan kanta pembesar.

Alat ini juga memudahkan mereka yang rabun dan terlupa membawa kacamata.

Pernah tak anda masuk sebuah pasaraya buat kali pertama, dan kesuntukan masa, namun terkinja-kinja mencari barangan yang anda sendiri tak tahu terletak di mana. Ia sangat membuang masa dan tak sepatutnya berlaku.

Perkara ini diselesaikan oleh beberapa pasaraya dengan meletakkan label lorong di mana terletaknya sesuatu barangan, malah ada yang memasang peta elektronik di troli. Ia sangat membantu, lebih-lebih lagi bagi mereka yang nak cepat dan mengalami masalah sukar berjalan lama.

Ketika mencuba pakaian, anda kadang-kadang cerewet dengan warna dan bentuk pakaian tersebut. Malah ada yang lebih cerewet sehinggakan ingin tahu bagaimana sesuatu pakaian itu kelihatan mengikut cuaca atau waktu yang anda pakai.

Masalah ini diselesaikan dengan memasang beberapa jenis mod lampu mengikut waktu, iaitu siang, senja dan malam. Jadi anda lebih mudah membuat keputusan mengikut kesukaan anda.

Kadang kala kita terlupa yang kita membeli barangan sejuk beku, sehinggakan produk tersebut cair atau kurang segar. Antaranya adalah ais krim, daging, ayam dan sebagainya.

Penggunaan beg berwarna khas oleh sebuah pasaraya memudahkan anda mengenal pasti barangan mana yang perlu dimasukkan ke dalam peti sejuk. Jadi anda tak terlupa lagi untuk menyimpannya terlebih dahulu sebelum melakukan perkara lain.

Agak menjadi masalah apabila anda ingin ke tingkat atas, tetapi anda membawa troli. Anda perlu cari lif berdekatan kerana hampir kesemua pasaraya mempunyai eskalator yang tidak membernarkan anda membawa troli menaikinya. Lebih menyedihkan apabila anda menunggu lif, terdapat troli lain di dalamnya membuatkan anda terpaksa tunggu lagi. Ini sangat membuang masa.

Untuk memudahkan proses ini, pasaraya ini mengambil inisiatif memudahkan orang ramai, dengan memasang eskalator khas untuk troli. Memang bijak


5 Racun Kimia Paling Dahsyat Di Dunia Yang Digunakan Manusia

Terdapat 2 jenis racun atas muka bumi ini, pertama adalah racun semulajadi dan kedua racun buatan manusia. Biasanya racun buatan manusia dicipta bagi beberapa tujuan daripada meracun rumput sehinggalah kepada aktiviti jahat seperti membunuh, yang digunakan dalam peperangan.

iluminasi.com ingin berkongsi antara 5 racun yang paling membinasakan di dunia.

Sarin adalah sejenis senjata kimia yang dihasilkan ketika Perang Dunia Kedua, dalam kategori racun organofosfat (GB), agen saraf yang sangat berbahaya. Ia dikatakan 26 kali ganda lebih membinasakan daripada cyanide.

Ia digunakan ketika serangan kereta api bawah tanah Tokyo oleh kumpulan pelampau Jepun, Aum Shinrikyo pada tahun 1995. Seramai 13 nyawa terkorban dan hampir 5,000 orang mengalami masalah kesihatan. Ia membuatkan sarin menjadi terkenal.

Apabila teracun oleh sarin, ia akan membuatkan saraf-saraf tidak dapat dikawal. Kematian disebabkan oleh otot-otot yang diperlukan untuk tujuan pernafasan hilang kawalan dan menyebabkan mangsa lemas. Kesan segera daripada sarin adalah hilang kawalan terhadap tubuh badan, diikuti dengan sawan, koma dan kematian, hanya dalam masa satu jam.

Penggunaan terbaru racun sarin ini adalah dalam serangan kimia ke atas Syria, pada April 2017 yang lalu. Seramai 72 nyawa orang awam terkorban termasuk 20 kanak-kanak. Penggunaan sarin yang diharamkan dalam serangan itu dilakukan melalui serangan bom.

Rusia menuduh pemberontak Syria terhadap serangan itu, namun tentera Syria menafikan dakwaan itu dengan mengatakan ia terlalu "terhormat" untuk melakukan jenayah "kejam" seperti itu.

Seperti sarin, VX juga adalah sejenis agen saraf. Ia merupakan senjata kimia hasil buatan United Kingdom bertujuan untuk membunuh sasaran dengan secepat yang mungkin. V dalam VX bermaksud adalah "venom" atau racun, menunjukkan potentsi dan kebolehan VX untuk menembusi kulit.

Antara penggunaan VX paling terbaru adalah dalam kes pembunuhan Kim Jong Nam, abang tiri diktator Korea Utara yang telah racun ini ketika berada di KLIA. Jika anda menonton video pembunuhan Kim Jong Nam itu, ia berlaku dengan sangat pantas, hanya beberapa saat sahaja. Ia membuktikan betapa dasyatnya racun ini.

Hanya sejumlah 0.4 miligram VX diperlukan untuk membunuh orang dewasa seberat 100 kilogram jika ditelan, dan 8.6 miligram jika bersentuhan dengan kulit.Kekuatan VX adalah 100 kali ganda lebih dasyat daripada sarin. Kerana terlalu berbahaya, ia digelar sebagai "Purple Possum". Ia diharamkan di Amerika Syarikat dan dalam proses pengharaman di Rusia.

Hanya satu titik yang mengandungi 10 miligram VX yang terserap masuk ke dalam kulit mampu menyebabkan gangguan sistem saraf dalam badan yang menyebabkan berlakunya sawan, tak sedarkan diri, lumpuh, kegagalan bernafas dan akhirnya kematian.

Ia juga sangat sukar untuk dikesan kerana berwarna jernih, tidak berbau dan likat seperti minyak enjin. UN mengklasifikasikan VX sebagai senjata pemusnah besar-besaran kerana kesannya yang terlalu dasyat.

Racun batrachotoxin pada beberapa spesis katak digunakan untuk menyaluti dart dalam tujuan memburu oleh puak India Amazon. Batrachotoxin ini diperolehi daripada rembesan kata dari keluarga Dendrobatidae. Ia juga boleh ditemui pada beberapa jenis kumbang dan burung.

Ia juga merupakan neurotoksin semulajadi yang palin berbahaya, yang mana jumlah sebesar 2 butir garam mampu membunuh seorang manusia dewasa. Ia mampu bertindak dengan dua cara, sebagai neurotoksin dengan menyebabkan lumpur, atau dengan cara kardiotoksin yang menjejaskan otot jantung. Dalam masa beberapa minit, kematian tak dapat dielakkan akibat racun ini.

Polonium, adalah racun abad ke-21 yang paling dasyat dan tersangat toksik. Ia adalah elemen kimia dengan simbol Po dan nombor atom 84, logam radioaktif yang sangat aktif dan jarang ditemui, serta tanpa isotop yang stabil.

Bentuk polonium yang paling biasa adalah Polonium 210. Bentuk ini dikatakan 250,000 kali ganda lebih dasyat dari hidrogen sianida.

Bahan ini toksik secara semulajadi dan disebabkan oleh pelepasan partikel alfa. Partikel-partikel ini mengakibatkan kerosakan pada tisu organik. Walaupun partikel alfa ini tidak mampu untuk menembusi kulit, namun jika ia dihadam, dihidu atau disuntik, mampu menyebabkan kematian dengan hanya dos yang sedikit.

1 gram polonium 210 mampu membunuh 10 juta manusia secara teori. Dan jika kesan pantas daripada keracunan radiasi ini tidak membunuh anda, ia akan menyebabkan barah, yang akhirnya membunuh anda.

Walaubagaimanapu, polonium sangat sukar didapati dan dikendalikan kerana dalam bentuk radiokatif, yang mana hanya berada dalam tangan kerajaaan.

Racun yang paling berbahaya di atas muka bumi, adalah Botulinum Toxin. Ianya agak tidak praktikal untuk seseorang membunuh menggunakan toksin ini namun racun semulajadi ini adalah tersangat toksik. Ia merupakan bahan paling beracun kepada manusia. Dianggarkan jumlah toksin botulinum sebesar sudu teh mampu membunuh lebih daripada 1 billion manusia.

Toksin ini dihasilkan oleh bakteria Colstridium botulinum, yang boleh di jumpai diserata dunia. Ia sangat kerap ditemui dalam bentuk yang paling berbahaya sebagai botulisma, berlaku di mana makanan tercemar dengan bakteria.

Bentuk racun ini telah membunuh berjuta-juta manusia sehingga kini. Namun ia boleh dielakkan denga memanaskan makanan lebih daripada 100 darjah selsius selema beberapa minit. Walaupun ia tidak praktikal untuk digunakan bagi membunuh, namun terdapat kes dimana makanan sengaja dicemarkan dan diberikan kepada mangsa.

Dan walaupun berbahaya, toksin botulinum mempunyai peranan dalam bidang perubatan dan dunia kosmetik. Paling popular, ia digunakan dalam bagi menghilangkan kedut pada dahi wanita, iaitu dalam bentuk Botox. Dianggarkan hanya 1 gram toksin ini mampu memenuhi permintaan tahunan Botox di seluruh dunia.

Namun terdapat kes-kes kematian bagi mereka yang menggunakan Botox, akibat daripada kesan toksin botulinum. Dan disebabkan terdapat di serata dunia dan sangat tidak menentu, toksin botulinum adalah racun yang paling membinasakan di atas muka bumi.